Na temelju članka 104. stavka 1. Zakona o komunalnom gospodarstvu (“Narodne novine” broj 68/18 i 110/18) i članka 13. Statuta Općine Medulin (“Službene novine Općine Medulin broj 2/13, 2/18, 8/18) Općinsko vijeće Općine Medulin, na sjednici održanoj dana \_\_\_\_ 2019. godine, donijelo je

**ODLUKU
O KOMUNALNOM REDU**

**I. OPĆE ODREDBE**

**Članak 1.**

(1) Ovom se Odlukom propisuje komunalni red i mjere za njegovo provođenje.

(2) Komunalnim redom u smislu ove Odluke smatra se uređenje naselja, pravilno korištenje, zaštita i održavanje čistoće, estetskog izgleda i namjene javnih površina, komunalnih objekata i uređaja i drugih objekata na području Općine Medulin kao i uređenje, korištenje i održavanje vanjskih dijelova građevina (pročelja, balkona, terasa, ulaznih vrata, prozora, izloga, uličnih ograda i dr.), njihovog estetskog izgleda i korištenja građevinskog zemljišta (dvorišta, zgrada uz javne površine i sl.)

(3) Mjerama za provođenje komunalnog reda smatraju se mjere propisane zakonom, ovom Odlukom i drugim propisima kojima je cilj uspostavljanje i održavanje komunalnog reda.

(4) Upravni odjel nadležan za poslove komunalnog gospodarstva provodi komunalni red i nadzire obavljanje komunalnih djelatnosti povjerenih pravnim i fizičkim osobama.

(5)Komunalni red propisan ovom Odlukom obvezan je za sve pravne i fizičke osobe na području Općine Medulin, ako zakonom ili drugim propisom nije drugačije određeno.

**Članak 2.**

(1) Ovom su Odlukom naročito propisane odredbe o:

a) uređenju naselja,

b) red pri gradnji, prekopavanju, iskrcaju i ukrcaju robe i materijala,

c) korištenju površina javne namjene i nekretnina u vlasništvu Općine Medulin, javnih parkirališta, nerazvrstanih cesta i drugih površina javne namjene

d) uklanjanje odbačenog otpada,

e) držanje životinja,

f) uklanjanju protupravno postavljenih predmeta i vozila,

g) nadzor nad građenjem,

i) uklanjanje snijega, leda i naplavina

j) mjere za provođenje komunalnog reda,

k) prekršajne odredbe,

l) prijelazne i završne odredbe

**Članak 3.**

(1)Pod površinom javne namjene iz članka 2. stavka 1. c) ove Odluke smatra se svaka površina čije je korištenje namijenjeno svima i pod jednakim uvjetima i to:

a) javne zelene površine: parkovi, drvoredi, živice, cvjetnjaci, travnjaci, šumice, skupine ili pojedinačna stabla, dječja igrališta s pripadajućom opremom kao i drugi oblici vrtnog i parkovnog oblikovanja koji nisu proglašeni zaštićenim dijelovima prirode, posude s ukrasnim biljem, zelene pasice, otoci, javni sportski i rekreacijski prostori, zelene površine uz ceste i ulice ako nisu sastavni dio nerazvrstane ili druge ceste odnosno ulice, zelene površine oko objekata čiji su vlasnici pravne ili fizičke osobe, zelene površine oko objekata čiji je vlasnik ili korisnik zemljišta Općina Medulin, javni objekti i slične površine koje su uređene i koriste se kao javne zelene površine,

b) javne prometne površine na kojima nije dopušten promet motornim vozilima: nogostup, trgovi, seoski, poljski i šumski putovi, javni prolazi (kroz zgrade i između zgrada i drugi otvoreni prostori ispred zgrada), javne stube/stepenice, mostovi, podvožnjaci, nadvožnjaci, pothodnici, nathodnici, tuneli, prečaci, šetališta, pješačke i biciklističke staze, pješačke zone, nogostupi, ako nisu sastavni dio nerazvrstane ili druge ceste,

c) nerazvrstane ceste te dijelovi javnih cesta koje prolaze kroz naselje, kad se ti dijelovi cesta ne održavaju kao javne ceste prema posebnom zakonu,

d) javna parkirališta, stajališta javnog prijevoza i slične površine koje se koriste za promet po bilo kojoj osnovi,

e) kopneni dijelovi pomorskog dobra određeni zakonom koji su po svojoj prirodi namijenjeni općoj upotrebi,

f) kopneni dijelovi na području plaža (izvan pomorskog dobra), obala, riva, kupališta i slični prostori,

g) površine unutar područja groblja koje nisu utvrđene kao grobno mjesto sukladno posebnim propisima (pješačke i zelene površine),

h) neuređene površine javne namjene čije stavljanje u funkciju je u pripremi ili u tijeku,

i) površine na kojima se sukladno zakonu kojim se uređuje komunalno gospodarstvo pružaju usluge obavljanja prometa živežnim namirnicama i drugim proizvodima,

j) privatne površine s javnim karakterom (benzinske crpke, trgovački centri i sl.)

(2)U slučaju spora o tome što se smatra površinom javne namjene, odluku donosi Načelnik Općine Medulin (u daljnjem tekstu: Načelnik).

(3) Komunalnim objektima i uređajima u smislu ove Odluke smatraju se uređaji za pročišćavanje otpadnih voda i njihov okoliš, vodocrpilišta i zaštitni pojas oko vodocrpilišta, kanalizacijski uređaji, vodovi i slivnici, otvoreni odvodni jarci, vodovodna mreža, građevine za skladištenje otpada, odlagališta komunalnog otpada, pretovarna stanica i reciklažno dvorište, dječja igrališta, tržnica na malo, sajmišta, groblja, urbana oprema te drugi objekti i uređaji komunalne namjene.

**Članak 4.**

(1)Pod predmetima, u smislu ove Odluke, smatraju se pokretne stvari koje se mogu premjestiti s jednog mjesta na drugo, a da im se ne povrijedi bit (supstanca) i predmeti koji nemaju građevinskog dijela ili nisu ugrađeni u podlogu.

(2)Pod predmetima iz stavka 1. ovoga članka, smatraju se naročito:

1. reklamni i oglasni predmeti (transparent, reklamna zastava, reklamni naziv, reklamni pano, reklamni logo, reklamna tenda, reklamni ormarić, reklamna vitrina, reklamni uređaj, reklamni stup, reklamna ograda, reklama na zaštitnoj ogradi gradilišta, reklama na zaštitnom platnu građevinske skele, reklamni display, video zid, oglasni pano, oglasni stup i oglasni ormarić),
2. privremeni objekti (kiosk, montažni objekt, pokretna naprava, ugostiteljska terasa, štand, ograda),
3. predmeti za prikupljanje otpada, kontejner za smještaj uređaja infrastrukture, mjerna postaja i javne sanitarije,
4. objekti i predmeti na stajalištu javnog gradskog prijevoza,
5. oprema dječjeg igrališta,
6. spomenik, spomen-ploča, skulptura i slični predmeti.

(3)Vlasnici odnosno korisnici predmeta iz stavka 2. ovoga članka dužni su iste održavati urednima, čistima te u stanju funkcionalne sposobnosti.

**II. UREĐENJE NASELJA**

**Članak 5.**

(1) Naselja na području Općine Medulin moraju biti uređena. Područja naselja na području Općine Medulin utvrđuju se prostorno planskom dokumentacijom.

(2) Uređenjem naselja, u smislu ove Odluke, razumijeva se:

a) uređenost zgrada i površina te objekata i naprava postavljenih na njima koji izgledom i smještajem utječu na izgled i uređenost naselja, a osobito: oznaka s imenom naselja, ulica i trgova te pločica s kućnim brojevima zgrada, vanjskih dijelova zgrada, javnih zelenih površina, javnih prometnih površina, ograda, dvorišta, okućnica i vrtova, javne rasvjete, naziva, izloga, natpisa, tenda i zaštitnih naprava, antena i klima uređaja, kamera, oglasa i reklama, zastava i ukrasnih obilježja, spomenika, spomen-ploča, skulptura i sličnih predmeta, bankomata, montažnih građevina (površine do 12 m2) urbane opreme u općoj uporabi, sportskih i dječjih igrališta, izletišta i sl. prostora, kolodvora, stajališta, parkirališta, tržnica, pokretnih objekata.

b) određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na zgradama koji se prema posebnim propisima grade bez građevinske dozvole i glavnog projekta.

**Članak 6.**

(1)Uvjeti i način korištenja i privremenog korištenja površina javne namjene i nekretnina u vlasništvu Općine Medulin za postavljanje predmeta iz članka 4. stavka 2. ove Odluke te za postavljanje predmeta, opreme i uređaja iz članka 5. stavka 2. b) ove Odluke određuju se općim aktom Općine Medulin kojim se uređuje davanje na korištenje javnih površina i drugih nekretnina, privremenih objekata te reklamnih i oglasnih predmeta u vlasništvu Općine.

**Članak 7.**

(1)Uvjeti i postupak za postavljanje i oblikovanje predmeta iz članka 4. stavka 2. ove Odluke te predmeta, opreme i uređaja iz članka 5. stavka 2. b). ove Odluke na području Općine Medulin određuju se općim aktom Općine kojim se određuju uvjeti za postavljanje predmeta i privremenih objekata.

**Označavanje ulica, trgova i zgrada**

**Članak 8.**

(1)Imena ulica, trgova, parkova i stuba određuje Općinsko vijeće Općine Medulin (u daljnjem tekstu: Općinsko vijeće), uz prethodno pribavljeno mišljenje mjesnog odbora. Ulice i trgovi u Općini moraju biti označeni natpisnim pločama, a svaka zgrada mora biti obilježena kućnim brojem sukladno posebnim propisima

(2)Imena iz stavka 1. ovoga članka mora biti vidljivo označeno pločom.

(3)Natpisne ploče s nazivom naselja postavljaju se na glavnim ulazima u naselja. Natpisne ploče moraju biti postavljene u suglasju s propisom kojim se uređuje način označavanja imena naselja, ulica i trgova.

(4) Nadležni upravni odjel posebnom odlukom utvrđuje grafičko oblikovanje, tekst i način izrade natpisnih ploča ulica i kućnih brojeva.

(5) U povijesnoj jezgri naselja i u zbijenim dijelovima naselja natpisne ploče sa imenom ulice i trga te kućni brojevi izrađuju se uz prethodnu suglasnost upravnog odjela nadležnog za prostorno planiranje.

(6) Nadležni upravni odjel može odrediti poseban oblik, tekst i raspored informativnih ploča sa nazivom i smještajem pojedinih kulturno-povijesnih spomenika i ostalih objekata.

(7)Svaka zgrada mora biti obilježena kućnim brojem, kojeg određuje Državna geodetska uprava, Područni ured za katastar Pula

(8) Način označavanja i obilježavanja imena u smislu stavaka 3. i 6. ovoga članka određen je posebnim propisom.

(9) Natpisne ploče naziva ulica nabavlja Upravni odjel za komunalnu izgradnju i održavanje (u daljnjem tekstu: Odjel), a troškove nabave, postavljanja i održavanja natpisnih ploča snosi Općina Medulin.

(10)Pločicu s brojem zgrade nabavlja, postavlja i održava vlasnik (suvlasnik) stambenog i poslovnog objekta o svome trošku, odnosno upravitelj zgrade sukladno rješenju o određivanju kućnog broja najkasnije do početka korištenja zgrade.

(11)Vlasnik ili suvlasnik stambenog i poslovnog objekta odnosno upravitelj zgrade dužan je pločicu s brojem zgrade održavati i čistiti te voditi brigu o tome da zgrada bude stalno obilježena brojem.

(12) Svi natpisi iz ovog članka moraju biti napisani pravopisno i ispravno na hrvatskom jeziku sukladno Statutu Općine Medulin.

**Članak 9.**

**Vanjski dijelovi zgrada**

1. Vlasnici i korisnici građevina dužni su građevine koristiti sukladno njihovoj namjeni

odnosno tako da ne narušavaju estetski izgled građevine odnosno naselja, kao urbanih cjelina.

1. Pročelja, balkoni, terase, lođe, ulazna i garažna vrata, kapije, prozori, prozorski otvori, podrumski otvori, krovni žljebovi, oluci i sl. (dalje u tekstu: vanjski dijelovi zgrada), moraju biti uredni, ispravni i čisti, a eventualna oštećenja i onečišćenja vlasnici odnosno korisnici moraju sanirati u najkraćem mogućem roku te su dužni voditi računa da se održavani dijelovi zgrade bojom i izgledom uklope u cjeloviti izgled zgrade.
2. Zabranjena je djelomična obnova pročelja građevina (pojedini stan ili lođa, etaža).
3. Zabranjeno je djelomično ličiti pročelja bojama koje se ne uklapaju u cjelovitu sliku pročelja ili na drugi ih način prljati ili nagrđivati.
4. Uređenje pročelja zgrada (dodavanje izolacije, odabir boje pročelja) vrši se temeljem suglasnosti nadležnog upravnog tijela.
5. Vlasnici i korisnici objekata na području Općine Medulin dužni su imati na ulazu u dvorište odnosno objektu postavljen poštanski sandučić.
6. Zabranjeno je uništavati vanjske dijelove zgrada ili po njima ispisivati razne vrste poruka i obavijesti, crtati grafite, šarati, bušiti i na drugi ih način prljati ili nagrđivati.
7. Oslikavanje pročelja zgrada u vlasništvu pravnih ili fizičkih osoba u reklamne, umjetničke i druge svrhe vrši se temeljem suglasnosti nadležnog upravnog odjela. Oslikavanje pročelja zgrada u vlasništvu pravnih ili fizičkih osoba u reklamne ili druge svrhe dozvoljeno je u slučajevima kada nadležno tijelo ocjeni da isto u pogledu izričaja ne utječe negativno na okolni prostor i oblikovne karakteristike građevine. Na zgradi koja je određena kao spomenik kulture, nije dozvoljeno oslikavanje pročelja. Pravna ili fizička osoba kojoj je izdano rješenje dužno je održavati oslikano pročelje u urednom i ispravnom stanju.
8. Korištenjem vanjskih dijelova zgrada ne smije se onemogućiti ili otežati korištenje javnih površina, komunalnih objekata i uređaja.
9. Vanjski uređaji i oprema izvan gabarita zgrade moraju biti postavljeni tako da ne ometaju pješački promet i smanjuju preglednost u cestovnom prometu.

**Članak 10.**

(1)Na prozorima i vratima balkona, ogradama i drugim dijelovima zgrade koji su okrenuti prema javno prometnoj površini nije dozvoljeno vješati ili izlagati rublje, posteljinu, sagove, krpe i druge predmete kojima se nagrđuje vanjski izgled zgrade osim za povijesnu jezgru naselja Medulin sukladno Pravilniku o uređenju povijesne jezgre naselja Medulin.

#

#  Članak 11.

1. Vlasnik ili korisnik građevine koja zbog oštećenja ili dotrajalosti vanjskih dijelova predstavlja javnu opasnost dužan je odmah pristupiti sanaciji iste u smislu uklanjanja javne opasnosti.
2. Ukoliko se utvrdi javna opasnost, a vlasnik ili korisnik nije postupio prema stavku
3. ovog članka, komunalni redar poduzeti će radnje propisane ovom Odlukom ili posebnim zakonom.

**Članak 12.**

1. Na prozorima, balkonima, ogradama i drugim sličnim dijelovima zgrade dozvoljeno je držanje cvijeća i ukrasnog bilja.
2. Posuda sa cvijećem izvan gabarita zgrade mora biti postavljena i osigurana na način da spriječi pad posude te prolijevanje vode na prolaznike prilikom zalijevanja cvijeća ili izlijevanje vode na javnu površinu.

#  Članak 13.

(1)Na vanjskim dijelovima pročelja zgrada moguća je postava bankomata, natpisa, klima uređaja, antena, zaštitnih rešetaka, alarma/sustava za videonadzor i tenda isključivo uz odgovarajuće odobrenje, sukladno odredbama ove Odluke.

(2) Na građevine graditeljskog nasljeđa uređaji se postavljaju sukladno posebnim uvjetima i rješenju nadležnog upravnog tijela uz posebne uvjete koje daje to tijelo.

(3) Rješenjem iz stavka 2. ovog članka utvrditi će se svrha, način, dimenzije, mjesto postavljanja, obveza, rok i način uklanjanja te povrata u prvobitno stanje nakon isteka roka postave.

(4) Zahtjevu za izdavanje rješenja iz stavka 2. ovog članka prilaže se dokaz o pravu vlasništva nekretnine na koju se postavljaju uređaji. Dokazom o pravu vlasništva smatra se izvadak iz zemljišne knjige a dokazom o korištenja smatra se suglasnost vlasnika nekretnine na koju se oprema postavlja.

(5) Unutar područja povijesnih jezgri i planom definiranih zbijenih dijelova naselja odnosno na građevine graditeljskog nasljeđa zabranjena je postava klima uređaja i satelitskih antena na pročelja građevina prema javno prometnim površinama, osim u izuzetnim slučajevima, kada za postavu klima uređaja ne postoje alternativna rješenja, u kojim će slučajevima upravno tijelo u čijoj su nadležnosti poslovi prostornog planiranja rješenje za postavljanje izdati pod posebnim uvjetima.

(6) Fizičke ili pravne osobe kojima je izdano rješenje za postavljanje opreme i uređaja iz stavka 1. ovog članka te vlasnici i korisnici izloga dužni su iste uređivati i održavati u urednom i ispravnom stanju.

# Vanjski dijelovi zgrada na području povijesne jezgre i zbijenih dijelova naselja

# Članak 14.

(1)Vlasnici i korisnici građevina u području povijesne jezgre i zbijenih dijelova naselja i drugih građevina, dužni su za sve građevinske zahvate na vanjskim dijelovima građevine ishoditi suglasnost Upravnog odjela za prostorno planiranje i zaštitu okoliša i u slučajevima kada za radove nije potrebno ishoditi akt za gradnju prema posebnom zakonu, kao i odobrenje nadležnog tijela općinske uprave u skladu s odredbama ove Odluke. Za sve radove i građenja na građevinama i lokacijama koje su zaštićene kao kulturno dobro vlasnici ili korisnici građevina moraju zatražiti prethodno odobrenje Ministarstva kulture, Konzervatorskog odjela u Puli.

 (2)Prozorski zasloni na zgradama (persijane, škure i sl.) i prozorski okviri bez zaslona, ulazna kućna vrata, vrata poslovnih prostora, kapije, izlozi i ostali otvori unutar povijesne jezgre i zbijenih dijelova naselja moraju biti izrađeni od propisanog materijala i u boji koju odredi Upravni odjel Općine Medulin nadležan za poslove prostornog planiranja.

(3)Dimnjaci i ventilacije, koji se zbog opravdanih tehničkih razloga ne mogu izvesti unutar građevine, mogu se izgraditi na vanjskom dijelovima zgrada isključivo uz prethodno odobrenje Upravnog odjela Općine Medulin nadležnog za poslove prostornog planiranja. Dimnjaci i ventilacije moraju biti projektirani i izgrađeni sukladno važećim tehničkim propisima i standardima.

(4)Na području naselja Medulin, svi zahvati na vanjskim dijelovima zgrada izvršavaju se u skladu sa Pravilnikom o uređenju povijesne cjeline jezgre naselja Medulin.

# Javne zelene površine Članak 15.

1. Javne zelene površine uređuju se sukladno prostornim planovima i programu

održavanja javnih zelenih površina.

1. Javne zelene površine mogu se koristiti samo sukladno njihovoj namjeni uz iznimke propisane ovom Odlukom.
2. Javne zelene površine moraju se redovito održavati tako da svojim izgledom uljepšavaju općinu, sva njena naselja i služe svrsi za koju su namijenjene. Opseg, način i ostale uvjete redovnog održavanja čistoće javnih površina utvrđuje se godišnjim programom održavanja komunalne infrastrukture.
3. Na javnoj zelenoj površini namijenjenoj široj upotrebi na vidnom mjestu mora biti istaknuta ploča koja sadrži odredbe o održavanju reda, čistoće, zaštite i ostalom.

#  Članak 16.

1. Poslove održavanja javne zelene površine obavlja fizička ili pravna osoba kojoj je ta djelatnost povjerena sukladno Odluci o komunalnim djelatnostima.
2. Fizička ili pravna osoba koja upravlja ili gospodari javnim sportskim, rekreacijskim i dr. sličnim objektima, spomen-područjima, grobljima i slično obvezna je redovno održavati javnu zelenu površinu unutar tih prostora te brinuti za njezinu zaštitu i obnovu.

#  Članak 17.

Uređenje i održavanje javnih zelenih površina obuhvaća:

* obradu i pripremu zemljišta te sadnju nasada i sijanje trave,
* uređenje i privođenje namjeni neuređene javne zelene površine,
* podrezivanje stabla i grmlja,
* košnja trave,
* gnojenje i folijarno prihranjivanje biljnog materijala koje raste u nepovoljnim uvjetima (drvoredi i slično),
* održavanje posuda s ukrasnim biljem u urednom i ispravnom stanju,
* njegu i obnavljanje ukrasnog drveća i grmlja, cvjetnih nasada, travnjaka i drugog zelenila,
* održavanje drvoreda i pojedinačnih stabala na javnim površinama,
* zalijevanje nasada vodom, košnju travnjaka i uklanjanje korova,
* uklanjanje otpalog granja, lišća i drugih otpadaka,
* održavanje i obnavljanje pješačkih staza, ograda, klupa i drugih uređaja na zelenim površinama,
* skupljanje komunalnog otpada sa zelenih površina,
* preventivno djelovanje na sprječavanju biljnih bolesti, uništavanju biljnih štetnika te kontinuirano provođenje zaštite zelenila,
* postava, sadnja i održavanje posuda s ukrasnim biljem, visećih košarica i zelenih skulptura,
* održavanje zelenila na dječjim igralištima,
* postavljanje ploča sa upozorenjima za zaštitu javne zelene površine,
* postavljanje zaštitne ograde od prikladnog materijala odnosno živice na mjestima ugroženim od uništavanja,
* održavanje pješačkog puta i naprava na javnoj zelenoj površni (oprema) u urednom stanju (ličenje i popravci klupa, posuda, odnosno košarica za otpad, spremišta za alat, popločenja i slično,
* skidanje snijega sa grana stabala.

# Članak 18.

1. Stabla, grmlje, ukrasne živice i ostalo zelenilo uz prometne površine moraju se održavati urednima, tako da ne ometaju sigurnost i preglednost u prometu.
2. Stabla, grmlje, ukrasne živice i ostalo zelenilo uz prometne površine moraju se održavati tako da ne zaklanjaju prometnu opremu, turističku i ostalu signalizaciju, javnu rasvjetu i dr.
3. Komunalno redarstvo naložit će vlasniku zemljišta uklanjanje osušenog, nagnutog ili bolesnog stabla ili grana koje bi svojim rušenjem odnosno padom mogli ugroziti sigurnost ljudi, prometa ili objekata u neposrednoj blizini.

(4)Uklanjanje suhih i bolesnih grana i stabala s javnih zelenih površina obavlja se samo uz suglasnost i mišljenje ovlaštene osobe iz članka 16. st.1. Odluke.

(5)Na javnim zelenim površinama ne smiju se, bez odobrenja Upravnog odjela nadležnog za poslove komunalnog gospodarstva, obavljati bilo kakvi radovi, osim redovnog održavanja tih površina sukladno programu uređenja.

 (6)Prilikom gradnje objekata, oko kojih je planom predviđeno uređenje zelenih površina, izvođač je dužan sačuvati postojeća stabla na zemljištu određenom planom za zelenu površinu te ih zaštititi za vrijeme izvođenja radova prema nadzoru i uputi komunalnih redara i nadležne osobe iz čl.16. st.1 ove Odluke.

(7)Prilikom pranja i čišćenja javnih površina, potrebno je brinuti da se otpadne vode ne izlijevaju na zelene površine (posebno u korita ukrasnog bilja i stabala).

# Članak 19.

(1)Za dijelove zelenih površina koji su proglašeni zaštićenim objektom prirode (pojedino drvo, drvoredi, grm, park-šume) vrijede propisi o zaštiti prirode.

# Članak 20.

1. Radi zaštite javnih zelenih površina i njihova trajnog održavanja u prirodnom izgledu, zabranjeno je uništavati i oštećivati zelene površine i zelenilo na njima bilo kakvim radnjama ili aktivnostima.
2. Bez odobrenja Upravnog odjela nadležnog za poslove komunalnog gospodarstva na javnoj zelenoj površini zabranjeno je osobito:
* rezati grane i vrhove, rušiti i uklanjati drveće te vaditi panjeve,
* prekopavati javne zelene površine,
* rekonstruirati postojeće i graditi nove javne zelene površine ako posebnim propisom nije drugačije određeno,
* postavljati bilo kakve objekte, uređaje, naprave, reklamne panoe i slično,
* odlagati građevni materijal ili otpad bilo koje vrste
* sakupljati plodove, grane i lišće,
* uklanjati suha stabla,
* skidati plodove s drveća i grmlja, kidati i brati cvijeće, vaditi cvjetne i travnate busene, te kidati grane s grmlja i drveća .

 (3)Fizička osoba-obrtnik, fizička osoba i pravna osoba koja učini štetu na javnim zelenim površinama svojim štetnim radnjama ili upotrebom vozila, dužna je nadoknaditi počinjenu štetu.

 (4) Posjednik životinje dužan je očistiti javnu površinu koja je onečišćena otpacima ili izmetom životinje. Na javnu površinu dozvoljeno je dovoditi pse na povodcu i sa zaštitnom košarom (brnjicom). Štenad i patuljaste pasmine pasa dozvoljeno je dovoditi na javnu površinu na povodcu bez zaštite košare (brnjice).

 (5) U parkovima i na drugim zelenim površinama psa je dozvoljeno je voditi isključivo po pješačkim stazama i sličnim površinama namijenjenim kretanju pješaka. Zabranjeno je dovoditi i puštati pse na uređene travnjake, cvjetnjake i dječja igrališta.

# Članak 21.

1. Radi zaštite javne zelene površine osobito se zabranjuje:
* guliti koru sa stabala, rezati, zasijecati, zarezivati, savijati, kidati, zabadati noževe, zabijati čavle, stavljati plakate i slično, bušiti, gaziti te na drugi način oštećivati ili onečišćavati drveće, grmlje i živice,
* oštećivanje i branje ukrasnog i samoniklog cvijeća,
* kopanje, odvoženje zemlje, pijeska, kamenja, humusa i dr.
* lijepiti i pričvršćivati plakate, obavijesti i drugo na stablima, brati nasade i plodove zakonom zaštićenog bilja,
* uništavati travnjake, iskopavati i odnositi zemlju, humus i bilje,
* bacati papir i otpatke, smeće, piljevinu, pepeo, odrezano šiblje, grane i paliti ih,
* bacati lešine uginulih životinja,
* dovoditi i puštati životinje na dječjim i sportskim igralištima i parkovima,
* oštećivati i izvaljivati stabla i grmlje, oštećivati stabla raznim materijalom prigodom gradnje, iskrcaja i dopreme građevnog materijala, drva, ugljena i drugoga, zabijati oplate i upirati u deblo,
* oštećivati opremu (ograde, klupe, ogradne stupiće i žicu, stolove, uređaje za rekreaciju, sprave za dječju igru, hranilišta, vodove, sanitarne uređaje, javnu rasvjetu, košare za otpatke i fontane), prljati i zagađivati,
* puštati otpadne vode, fekalne vode, kiselinu, motorna ulja i gnojnice i svako zagađivanje,
* voziti, zaustavljati i parkirati sva prijevozna sredstva, osim onih koji održavaju javne zelene površine,
* kampirati,
* opijanje alkoholnim pićima,
* ložiti vatru i potpaljivati stabla, vezivati i naslanjati bicikle i druga vozila za stablašice i zelene živice
* iskrcavati, uskladištavati razni materijal (ogrjevno drvo, ugljen, otpadno drvo, željezo, lim i slično),
* prati i popravljati vozila,
* ostavljati motorna i druga vozila u nevoznom stanju (bez registarskih oznaka ili neregistrirane), plovila, kamp prikolice te razne uređaje, strojeve (električne i druge aparate) i njihove dijelove te predmete iz kućanstva,
* ostavljati kamp-prikolice, vozila sa spavaćim prostorom, trailere – pirkolice za prijevoz plovila i druga priključna vozila;
* ostavljati plovila i olupine plovila;
* ostavljati bijelu tehniku i dr. predmete,
* bacati otpatke i druge predmete u bazene i fontane,
* oštećivanje ograde oko uređenih zelenih površina i dječjih igrališta,
* obavljati druge radnje koje bi devastirale javne zelene površine (bacanje opušaka ili žvakaćih guma, pljuvanje, vršenje nužde i dr.),
* pranje i servisiranje vozila te ispuštanje motornih ulja i drugih štetnih tvari,
* slobodno puštanje životinja,
* održavanje javnih manifestacija,
* organiziranje terasa ugostiteljskih objekata,
* spaljivanje otpadnih tvari,
* bacanje ili ostavljanje komunalnog otpada izvan spremnika ili kanta za otpad ili vršenje drugih radnji koje onečišćuju javne površine,
* odlaganje građevnog i otpadnog građevnog materijala, zemlje, šute, ogrijeva, željeza i dr.,
* odlaganje glomaznog otpada i ambalaže,
* ispuštanje otpadnih tekućina bilo koje vrste (ulja, kiseline, boje, otpadnih voda i slično),
* oštećivanje posuda za odlaganje komunalnog otpada,
* bacanje gorućih predmeta u posude, spremnike za otpatke ili spremnike za odvojeno prikupljanje otpada te paliti otpad,
* odlagati glomazni, električni i elektronički otpad osim u vrijeme preuzimanja istog od strane davatelja javne usluge prikupljanja miješanog i komunalnog i biorazgradivog komunalnog otpada.

**Članak 22.**

1. Pravna ili fizička osoba koja upravlja ili gospodari šumama, zaštićenim objektima prirode, sportskim, rekreacijskim, turističkim i drugim sličnim građevinama, grobljima i sl. obvezna je održavati zelenu površinu unutar tih prostora, te se brinuti za njezinu zaštitu i obnovu, sukladno posebnom propisu i odredbama ove Odluke.
2. Vlasnici ili korisnici građevina obvezni su osigurati obnovu, uređivanje, održavanje i zaštitu zelene površine na zemljištu koje pripada građevini odnosno zelenim površinama koje su u okviru ograđenog okoliša građevine.
3. Zelene površine sa većom povijesnom ili krajobraznom vrijednosti evidentirati će se posebnim planom kojeg donosi Općinsko vijeće.
4. Zelene površine iz st. 3. ne mogu se obnavljati bez projekta krajobraznog uređenja, uz prethodnu suglasnost nadležnog upravnog tijela a do donošenja Plana mogu se vršiti isključivo radovi održavanja zelenila.
5. Ukoliko osobe iz prethodnih stavaka ovog članka ne ispune obvezu uređenja, održavanja i zaštite zelene površine, komunalni redar će rješenjem narediti uređenje, održavanje ili zaštitu zelene površine.

**Članak 23.**

1. Na javnim površinama nije dozvoljeno ostavljati bilo kakav otpad ii na drugi način onečišćivati javne površine a osobito zagađivati more na način da se bacaju otpad i otpadne tvari na obalu, u more, korita potoka, lokve i slično.

**Članak 24.**

 (1)Sva stabla na području Općine Medulin su pod zaštitom.

 (2)Zabranjeno je uklanjanje stabla ili znatnije mijenjanje izgleda orezivanjem, bez rješenja nadležnog upravnog tijela.

 (3)Izuzetak od stabala navedenih u st.1. ovog članka jesu: voćne vrste (plemenite i divlje, osim masline, oraha, kestena, murve-duda i trešnje), ukrasno nisko drveće i grmlje koje u trenutku svoje zrelosti neće prerasti visinu od 3 metara, a ne nalaze se na popisu zaštićenih biljnih vrsta te stabla čiji je prsni promjer debla, manji od 10 cm (odnosno opseg manji od 30 cm).

**Članak 25.**

(1)Redovitim održavanjem smatra se uklanjanje stabla ili orezivanje grana u slučajevima:

- uklanjanja stabla ili znatnijeg orezivanja grana iz fitosanitarnih razloga (potpuno suha stabla, stabla ili dijelovi stabla napadnuti štetnicima ili bolestima),

- uklanjanja stabla koja predstavljaju objektivnu opasnost za ljude i imovinu,

- uklanjanje stabla koje ugrožava izgled i konstrukciju građevine ili prostore graditeljskog nasljeđa,

- uklanjanje stabla koje raste na evidentiranom arheološkom lokalitetu,

- uklanjanje stabla koje smanjuje preglednost (zaklanja vertikalnu i horizontalnu signalizaciju, smanjuje preglednost),

(2)Poslovi redovnog održavanja iz stavka 1. ovog članka vrši se uz prethodno očitovanje upravnog tijela u čijoj su nadležnosti poslovi zaštite okoliša.

**Članak 26.**

1. Rješenje iz članka 24. st. 2. ove Odluke izdaje se vlasniku ili korisniku zemljišta na kojem se stablo nalazi.
2. Uz zahtjev za uklanjanje ili orezivanje stabla potrebno je priložiti fotografije predmetnog stabla i grafički prikaz situacije.
3. Sastavni dio rješenja odnosno očitovanja je naknada za vrijednost uklonjenog zelenila ili obveza zamjenske sadnje u omjeru 1:3.
4. Naknada za vrijednost uklonjenog zelenila ili zamjenske sadnje određuje se sukladno posebnoj odluci/kriterijima za procjenu dendrološkog materijala koje utvrđuje nadležni upravni odjel.
5. Naknada iz prethodnog stavka ili zamjenska sadnja obračunati će se i za uklanjanje ili orezivanje stabla kada za isto nije zatraženo odobrenje iz članka 24. st. 2. i naplatiti od osobe koja je vlasnik ili korisnik zemljišta na kojem se stablo nalazi a koje rješenje izdaje nadležno upravno tijelo.
6. Prilikom sadnje novih stabala prednost imaju autohtone vrste, ovisno o lokaciji i namjeni.
7. Stablima koja se sade na površinama na kojima se predviđa završni sloj (asfalt, beton, kamen i sl.) potrebno je pripremiti jamu 1,5 m x 1,5 m x 1,0 m te ostaviti slobodan otvor iste površine.
8. Nije dozvoljena sadnja stabala između postojeće vodovodne, kanalizacijske, električne, telekomunikacijske i druge instalacije te arheoloških nalazišta.
9. Nije dozvoljena sadnja stabala i zelenila na način da smanjuje preglednost (zaklanja vertikalnu i horizontalnu signalizaciju, smanjuje preglednost).
10. Nije dozvoljena sadnja stabala i visokog raslinja na trasama prometnica predviđenim Urbanističkim planom uređenja Općine Medulin.

 **Članak 27.**

1. Orezivanje stabala radi obnove, oživljavanja ili uređenja krošnje može se izvršiti bez rješenja iz 24. st. 2 za rezanje grana promjera manjeg od 8 cm i to isključivo u vrijeme mirovanja vegetacije ovisno o biljnoj vrsti.

**Članak 28.**

 (1)Stabla na zelenim površinama i drvoredima u blizini građevina moraju se održavati tako da ne djeluju štetno na zgrade ili druge građevine (pročelja, instalacije i dr.).Grane stabla ne smiju smetati rasvjeti javne prometne površine, preglednosti prometa i prometne signalizacije kao i zračnim vodovima.

 (2) Drveće u blizini slobodnih vodova mora biti orezano tako da u slučaju jačeg vjetra grane ne mogu doći u dodir sa slobodnim vodom. Udaljenost grana od vodova mora iznositi najmanje 1,50 m.

 (3) Na drveću uz javnu prometnu površinu grane moraju biti orezane na način da osiguraju zračni prostor iznad kolnika u visini od najmanje 4,50 m, a iznad pješačkih površina minimalno 2,50 m visine.

 (4) Stabla predviđena za orezivanje ili uklanjanje u smislu prethodnih stavaka može orezivati samo pravna ili fizička osoba registrirana za obavljanje takve djelatnosti. Radovi koji ne ulaze u redovito održavanje obavljaju se na trošak naručitelja radova – vlasnika instalacije.

**Članak 29.**

(1)Prilikom izvođenja radova u zoni stabla (površina iznad tla do vrha krošnje kao i ona u zoni korijenja definirana koncentričnim krugovima kojima je centar deblo stabla prema kriterijima: biljke sa promjerom debla 01, - 0,5 m = 5 m u radijusu a biljke sa promjerom debla manjeg od 5 m = 7 m u radijusu) izvođač je dužan o tome obavijestiti upravno tijelo u čijoj su nadležnosti poslovi zaštite okoliša.

 (2) Izvođač je dužan zaštiti stablo na način da se deblo stabla obloži do početka krošnje oplatama koje u pravilu ne smiju biti bliže od 30 cm kori stabla. Prilikom oblaganja debla stabla, stabla se ne smiju oštetiti zabijanjem čavala, upiranjem i sl.

 (3) Prilikom pripreme gradilišta treba odvojiti humusni sloj od ostale zemlje i sačuvati ga za izgradnju zelenih površina oko nove građevine ili drugdje.

 (4) Kada se prekop javne površine vrši u zoni stabla izvođač treba, u postupku izdavanja rješenja, zatražiti očitovanje upravnog tijela u čijoj su nadležnosti poslovi zaštite okoliša.

**Članak 30.**

 (1)Pravna ili fizička osoba dužna je nadoknaditi vrijednost stabala, drugog raslinja i opreme koja će se ukloniti ili oštetiti, prema utvrđenoj procjeni. Naknada se uplaćuje prije donošenja rješenja kao i u slučaju kada zahtjev za donošenjem rješenja nije podnesen, a zahvat je izvršen.

 (2)Visina naknade utvrđuje se posebnom odlukom.

 (3)Naknada iz stavka 1. ovog članka ne plaća se za stabla i raslinje osušeno od bolesti i štetnika, požara, srušena nevremenom, kao ni u slučaju ako tražitelj izvršenja preuzme obvezu sadnje novih nasada u protuvrijednosti 1:3. Sredstva prikupljena prema odredbi stavka 1. ovog članka polažu se na poseban račun i koriste se namjenski i isključivo za uređenje zelenih površina.

**Članak 31.**

1. Prilikom gradnje i rekonstrukcije objekata oko kojih je lokacijskom dozvolom previđeno uređenje zelenih površina, izvođač je dužan u pravilu sačuvati postojeća stabla na zemljištu, te zaštiti stabla, naročito kod polaganja podzemnih instalacija od oštećenja (nasipavanje zemljom, pijeskom, šljunkom i sl.) na način da se deblo stabla obloži od početka krošnje oplatama koje ne smiju biti bliže od 15 cm kori stabla. Prilikom oblaganja debla stabla, stabla se ne smiju oštetiti zabijanjem čavala, upiranjem i sl.
2. Kod pripremanja gradilišta treba odvojiti humusni sloj od ostale zemlje i sačuvati ga za uređenje zelenih površina oko novog građevinskog objekta ili drugdje.
3. Unutar zelenih površina dozvoljeno je postavljanje novih električnih i telefonskim vodova samo podzemno.
4. Prekop za podzemne instalacije unutar zelenih površina mora biti udaljen najmanje dva metra od debla pojedinog stabla.
5. Kod iskopa rova za polaganje podzemnih instalacija ne smije se bez odobrenja nadležnog upravnog tijela rezati ili prekidati korijenje stabla koje je deblje od tri cm. Nije dozvoljena sadnja stabla iznad postojeće vodovodne, kanalizacijske, električne i druge instalacije. Panoi, stupovi za obavijesti, rasvjeta i sl. ne smiju se ugrađivati na udaljenosti manjoj od 2 m od stabla u drvoredima ili samostojećih stabala na zelenim površinama.
6. Prije ishođenja odobrenja za vršenje prekopa i dr. zahvata kojima se oštećuju zelene površine kojima upravlja nadležno upravno tijelo, investitor mora podnijeti dokaz o rezervaciji sredstava za uređenje ili popravak oštećenja zelene površine, temeljem izvršene procjene.
7. Ukoliko kao posljedica loše izvedenih radova, u roku od 6 mjeseci od predaje objekta propadnu novi nasadi ili u roku od godinu dana propadne postojeće zelenilo, investitor je dužan odmah uplatiti protuvrijednost nastalog oštećenja a temeljem izvršene procjene.

**Članak 32.**

 (1)Vlasnici i korisnici građevinskog zemljišta na području Općine Medulin dužni su uređivati zelene površine oko objekta, okućnice kao i neizgrađene parcele držati u urednom stanju (pokošene, nezarasle kupinom i različitim raslinjem).

(2)Vlasnici odnosno korisnici nekretnina dužni su uređivati dio javne površine uz ogradni zid zemljišta u širini do javno prometne površine.

(3)Komunalni redar će rješenjem naložiti rok u kojem vlasnik ili korisnik nekretnine mora dovesti istu u uredno stanje te ukoliko to isti ne učini, o njegovom trošku izvršiti radnje radi dovođenja iste u uredno stanje.

**Članak 33.**

1. Zabranjeno je motore i druga vozila dotrajala vozila, trailere, kampere, kamp kućice, vozila u nevoznom stanju kao i dijelove tih vozila, plovila, bijelu tehniku, druge predmete i njihove dijelove ostavljati na javnim površinama (zelenim i prometnim), parkiralištima, šumama, na morskoj obali i drugdje.
2. Vlasnik odnosno korisnik vozila i premeta i stavka 1. ovog članka dužan je odmah iste ukloniti ili ih smjestiti u garažu, radionicu za popravak vozila ili ga predati pravnoj ili fizičkoj osobi registriranoj za skladištenje i obrađivanje otpada.
3. Ako vlasnik vozila i plovila navedenih iz st.1. ovog članka koje se nalazi na javnoj površini ne ukloni vozilo odnosno plovilo, nadležno upravno tijelo odrediti će rješenjem uklanjanje istih putem ovlaštene osobe a na trošak vlasnika.
4. Karoserija vozila, dijelovi karoserija i drugi predmeti na javnoj površini, smatrati će se na napuštenom stvari i ukloniti će se s javne površine putem pravne ili fizičke osobe, registrirane za sakupljanje ili obrađivanje otpada, bez posebnog vođenja upravnog postupka odnosno bez donošenja rješenja.
5. Vozilo u nevoznom stanju smatra se vozilo koje nema registarske tablice ili nije registrirano te vozilo kojem nedostaje motor, jedan ili više kotača, prednja, stražnja ili bočna strana, dio karoserije ili slično, kao i karambolirana vozila.

**Članak 34.**

 (1)Unutar javne zelene površine dozvoljeno je postavljanje električnih, telefonskih, vodovodnih, kanalizacijskih i plinskih vodova isključivo na temelju odobrenja nadležnog upravnog odjela uz obvezu izvoditelja radova da uspostavi prvobitno stanje javne zelene površine.

 (2) Ako izvoditelj radova ne uspostavi prijašnje stanje u određenom roku, to će učiniti Upravni odjel nadležan za poslove komunalnog gospodarstva za teret izvoditelja radova.

 (3) Na javnoj zelenoj površini ne smiju se postavljati okna podzemnih instalacija, izuzev instalacija koje služe zelenoj površini a temelji stupa zračnih vodova ne smiju biti vidljivi te moraju biti jednodijelni (isključivo od betona, metala ili alternativnih čvrstih materijala).

**Članak 35.**

1. Za sakupljanje otpada koji stvaraju prolaznici na javnim površinama na području Općine Medulin postavljaju se košarice za otpad.
2. Vrstu, način, mjesto postavljanja, postavljanje i održavanje košarica za otpad određuje ovlaštena pravna ili fizička osoba uz suglasnost nadležnog upravnog tijela.
3. Zabranjeno je postavljanje košarica za otpad na stup na kojem se nalazi prometni znak, uređaj javne rasvjete, stup za isticanje zastave, drveće te na drugim mjestima na kojima nagrđuju izgled okoliša ili ometaju promet.
4. Košarice za otpad moraju biti izrađene od prikladnog materijala, estetski oblikovane na način da ne narušavaju izgled naselja, odnosno prostora gdje se postavljaju a njihova postav ne smije ometati odvijanje prometa.
5. Postavljene košarice za otpad ne smiju se uništavati ili oštećivati.

**Članak 36.**

1. Vlasnici ili korisnici sportskih i rekreacijskih objekata, zabavnih parkova i igrališta, organizatori javnih skupova i zakupci javnih površina obvezni su osigurati čišćenje zakupljenog prostora kao i prostora koji služe kao pristup tim objektima, tako da ti prostori budu očišćeni u roku od 4 sata po završetku priredbe odnosno radnog vremena tih objekata.
2. Ako prostori iz stavka 1. ovog članka ne budu očišćeni u propisanom roku po nalogu nadležnog upravnog tijela, očistiti će ih ovlaštena pravna ili fizička osoba a na teret obveznika iz stavka 1. ovog članka.

#  Članak 37.

* 1. Na javne površine ne smije se ostavljati niti bacati bilo kakav otpad ili na drugi način onečišćavati površine, osobito:
* ne smiju se ispuštati oborinske vode, otpadne vode, fekalije, gnojnica, otpadna mineralna i druga ulja,
* ne smiju se bacati letci, reklamni materijali iz aviona, helikoptera ili na drugi način,
* ne smije se paliti otpad,
* ne smiju se prati vozila.
	1. Prilikom pražnjenja vode iz bazena nije dozvoljeno ispuštati vodu na javne površine.

#  Javne prometne površine

#  Članak 38.

1. Javne prometne površine koriste se u skladu s njihovom namjenom.
2. Javne prometne površine treba održavati tako da budu uredne i čiste te da služe svrsi za koju su namijenjene.
3. Ne smije se uništavati, oštećivati niti onečišćavati javne prometne površine, objekte i uređaje što su na njima ili su njihov sastavni dio.
4. Način korištenja nerazvrstanih cesta, građenje, rekonstrukcija, održavanje, upravljanje, mjere za zaštitu nerazvrstanih cesta i prometa na njima te nadzor nerazvrstanih cesta na području Općine vrši se u skladu s odlukom o nerazvrstanim cestama.

#  Članak 39.

1. Javne prometne površine održava fizička ili pravna osoba koja obavlja komunalnu djelatnost održavanja čistoće.
2. Javne prometne površine moraju se redovno čistiti i prati u skladu s programom održavanja komunalne infrastrukture Općine.
3. U održavanju čistoće i čišćenju javnih prometnih površina dužne su sudjelovati sve pravne i fizičke osobe koje koriste javne površine, ili su vlasnici, odnosno posjednici građevina, poslovnih prostorija ili zemljišta uz te površine.

#  Članak 40.

1. Izvanredno čišćenje javnih prometnih površina određuje Upravni odjel nadležan za poslove komunalnog gospodarstva.
2. Izvanredno čišćenje javnih prometnih površina odredit će se kada zbog vremenskih nepogoda ili sličnih događaja javnoprometne površine budu prekomjerno onečišćene te kada ih je iz drugih razloga potrebno izvanredno čistiti.
3. Fizičke ili pravne osobe koje prouzroče radnje zbog kojih dolazi do prekomjernog onečišćavanja javnih prometnih površina, dužne su iste i očistiti.
4. Počinitelju prekomjernog onečišćenja iz stavka 3. ovog članka, komunalni redar odredit će obvezu čišćenja javne prometne površine i uklanjanja otpada, a ukoliko isti ne izvrši čišćenje ono će se izvršiti putem treće osobe o njegovom trošku.

#  Članak 41.

1. Vlasnici i posjednici zgrada i poslovnih prostorija neposredno uz javne prometne površine dužni su redovito održavati uređenost javne površine ispred zgrada, ogradnih zidova i poslovnih prostora.
2. Čišćenje su dužni obavljati tako da sakupljeni otpad uredno odlažu u posude ili spremnike za odlaganje komunalnog otpada.

#  Članak 42.

(1) Na javnim prometnim površinama ne smije se ostavljati ili na njih bacati bilo kakav otpad ili ih se na drugi način onečišćivati, a osobito se zabranjuje:

* bacati ili ostavljati izvan košara i drugih posuda za otpad različit otpad i druge radnje kojima se onečišćuje javna površina;
* ostavljati otpad na ugostiteljskim terasama;
* ostavljati otpad ili spremnike za otpad na javnoj ili privatnoj površini koja je u sastavu prometnice, izvan propisanog vremena odvoza
* ispred poslovnih prostora i ugostiteljskih terasa pozivati i povlačiti prolaznike da se koriste uslugama istih;
* vršiti prodaju turističkih izleta i dijeliti reklamni materijal za vlastite proizvode i usluge
* sjediti ili konzumirati hranu i piće ispred poslovnih prostora;
* konzumiranje alkoholnih pića (iznimno, kada se površine javne namjene koriste temeljem odobrenja Odjela sukladno općem aktu kojim se uređuje davanje na korištenje javnih površina i drugih nekretnina, privremenih objekata te reklamnih i oglasnih predmeta u vlasništvu Općine, konzumiranje alkoholnih pića na tim javnim površinama je dopušteno);
* bacati goruće predmete u košare ili druge posude za otpad;
* oštećivati košare i posude za otpad;
* odlagati građevni otpad i postavljati predmete, naprave i strojeve na javne površine bez odobrenja Upravnog odjela nadležnog za poslove komunalnog gospodarstva;
* popravljati, servisirati i prati vozila na javnim površinama;
* ispuštati otpadne vode i sl.;
* ostavljati reklamne i druge letke na vozilima, na urbanoj opremi u općoj uporabi i pokretnim objektima ili ih na drugi način dijeliti bez odobrenja, bacati iz zrakoplova i sl.
* zagađivati i bacati otpad i otpadne tvari u more i na obale;
* paliti otpad;
* ostavljati priključna vozila;
* ostavljati kamp-prikolice, vozila sa spavaćim prostorom i druga priključna vozila;
* ostavljati plovila i olupine plovila;
* ostavljati vozila oštećena u sudaru, olupine vozila i neregistrirana vozila;
* obavljati bilo kakve radnje ili njihovo propuštanje, kojima se onečišćuju ili oštećuju javne površine (bacanje opušaka ili žvakaćih guma, pljuvanje, vršenje nužde i dr.);
* bacanje i odlaganje otpada u slivnike, rešetke i dr. objekte oborinske odvodnje,
* izlagati slike, knjige, rabljene stvari, cvijeće, poljoprivredne i druge proizvode bez odobrenja nadležnog Upravnog odjela,
* postavljati glazbene uređaje, uređaje za reprodukciju zvuka te uređaje za razglas i pojačanje zvuka bez odobrenja nadležnog Upravnog odjela,
* postavljati predmete, naprave ili strojeve,
* popravljati motorna vozila (osim u opravdanim slučajevima) te obavljati druge obrtničke radove,
* prati osobe, životinje i motorna vozila ili ostale predmete na uređajima i objektima za javnu vodoopskrbu,
* izlijevati otpadne tekućine bilo koje vrste,
* pljuvati i obavljati nuždu,
* dopuštati kućnim ljubimcima da obavljaju nuždu,
* paliti otpad,
* obavljati bilo kakve radnje kojima se onečišćuje ili oštećuje površina javne namjene.
* ostavljati motorna i druga vozila u nevoznom stanju (bez registarskih oznaka ili neregistrirane), plovila, kamp prikolice te razne uređaje i njihove dijelove,
* obavljati prekope prometne površine bez odobrenja,
* postavljati reklame, panoa, znakova i sličnog bez odobrenja
* reklamiranje djelatnosti zvučnim signalima.

# Članak 43.

(1)Zabranjeno je crtanje i pisanje raznih poruka, grafita i tekstova po javnim prometnim površinama bez odobrenja Upravnog odjela nadležnog za poslove komunalnog gospodarstva, osim prometne signalizacije sukladno posebnim propisima.

# Članak 44.

1. Vozila koja sudjeluju u prometu ne smiju onečišćavati javne prometne površine ispuštanjem ulja, benzina, rasipanjem tereta, nanošenjem blata i sl. Vozač vozila dužan je ukloniti blato sa kotača prije izlaza na javnoprometnu površinu kako je ne bi oštećivao.
2. Vozila koja prevoze tekući ili sipki materijal moraju imati sanduke i karoserije iz kojih se materijal ne može prosipati niti curiti.
3. Vozila koja prevoze, sijeno, slamu, piljevinu, lišće i drugi rasuti teret moraju se prekriti ceradom, gustom mrežom ili se na drugi način mora osigurati da se materijal ne prosipa po javnoj prometnoj površini.
4. Vozač koji onečisti javnu prometnu površinu dužan je poduzeti radnje radi otklanjanja onečišćenja odmah nakon što je do njega došlo, a ukoliko to ne učini, Upravni odjel nadležan za poslove komunalnog gospodarstva će otkloniti onečišćenje o njegovom trošku.

# Članak 45.

1. Radi sigurnog odvijanja prometa vozila i pješaka te sigurnosti za život i zdravlje ljudi, svi otvori komunalne infrastrukture (poklopci i ormarići; vodovoda, oborinske i fekalne odvodnje, električne energije, telekomunikacijske i dr.) moraju biti izrađeni i ugrađeni u skladu s pravilima struke i održavani u ispravnom stanju.
2. Otvori komunalne infrastrukture iz st. 1. ovog članka moraju uvijek biti sigurno zatvoreni. Otvori ne smiju proizvoditi buku prilikom prelaska vozila ili pješaka po istima.
3. Vlasnik komunalne infrastrukture dužan je hitno popraviti ili zamijeniti neispravne, odnosno dotrajale poklopce koji proizvode buku prilikom prolaska vozila.

 (4)Za vrijeme uporabe ili popravka, otvori se moraju ograditi preprekama i označiti vidljivim znakovima sukladno propisima zaštite na radu.

# Ograde, dvorišta, okućnice i vrtovi Članak 46.

1. Ograde uz javne površine moraju biti izrađene u skladu s dokumentima prostornog uređenja Općine tako da se uklapaju u okoliš te ne smiju biti izvedene od bodljikave žice, šiljaka i slično. Prostornim planovima detaljnije je definirana mogućnost, visina te način oblikovanja ograda.
2. Pravne i fizičke osobe dužne su ogradu uz javne površine držati urednom.
3. Ograde uz javnu površinu moraju se održavati tako da ne predstavljaju opasnost za prolaznike te su ih vlasnici ili korisnici dužni redovito održavati (mijenjati i popravljati oštećene ili dotrajale dijelove, bojati, ličiti i sl.).
4. Ograde od ukrasne živice uz javne prometne površine moraju se redovno održavati i estetski oblikovati tako da ne sežu preko regulacijske linije na javnu površinu i da ne smetaju prometu.
5. Vlasnici ili korisnici ograda od ukrasne živice dužni su nakon radova na održavanju ograde očistiti javnu površinu, a nastali biljni otpad zbrinuti putem kompostera ili na drugi propisani način. Zabranjeno je odlaganje biljnog otpada u spremnike za miješani komunalni otpad.
6. Ograde i kapije ni jednim svojim dijelom ne smiju prelaziti na javnu površinu (nogostup, cestu i sl.)
7. Privremena ograda uz javnu površinu koja se postavlja radi ograđivanja gradilišta mora biti postavljena i održavana u skladu s propisima o gradnji, propisima zaštite na radu, i odredbama ove odluke.

# Članak 47.

1. Neizgrađena građevinska zemljišta u naselju i dvorišta stambenih i poslovnih zgrada uz javne površine moraju se održavati čistima i urednima.
2. Dvorišta, okućnice, vrtove, voćnjake, vinograde, livade, travnjake, neizgrađena građevinska zemljišta i druge slične površine koje su vidljive s javne površine vlasnici, odnosno korisnici moraju održavati i obrađivati sukladno njihovoj namjeni i na taj način doprinositi uređenju grada i naselja.
3. Dvorišta, okućnice i vrtovi moraju se koristiti na način da s njih ne dolaze nikakvi štetni utjecaji na javne površine, susjedne građevine, komunalne objekte i uređaje i druge površine.
4. Ukrasni nasadi, voćke i druga stabla ne smiju svojim granama prelaziti na javne prometne površine te ne smiju biti posađeni tako da otežavaju preglednost odvijanja prometa.
5. Korov uz ogradu i javnu površinu vlasnici ili korisnici dužni su redovito uklanjati.
6. Vlasnici ili korisnici zidova oko stambenih zgrada ili zelenih površina moraju sa zidova skidati korov te redovno kositi travnate površine neposrednu uz ogradni zid.
7. Lišće, cvjetove, plodove i grane koje padnu na javnu prometnu površinu vlasnici ili korisnici su dužni odmah ukloniti, a javnu površinu očistiti.
8. Zabranjeno je spaljivanje svih vrsta otpada u dvorištima i vrtovima.
9. U dvorištima i vrtovima zabranjeno je držati olupine automobila, brodica, bijelu tehniku, drveni i metalni otpad, kontejnere i ostale predmete koji narušavaju izgled ulice i okoliša ili su vidljivi s javne površine.
10. Vlasnik odnosno korisnik nekretnine dužan je podrezivati zelenilo zasađeno u dvorištu koje svojim granama prelazi na javno prometnu površinu tako da omogući nesmetan prolaz pješaka i vozila, preglednost prometne signalizacije i javne rasvjete.
11. Na nekretninama koje su vidljive sa površine javne namjene nije dozvoljeno uskladištenje niti odlaganje građevinskog i drugog krupnog otpada te raznog materijala (drva za ogrijev, ugljen, otpadno drvo, željezo, lim i slično.).
12. Ukoliko vlasnici odnosno korisnici dvorišta i neizgrađenih građevinskih parcela u ostavljenom roku ne postupe sukladno nalogu komunalnog redara nedostaci će se ukloniti putem treće osobe na trošak vlasnika odnosno korisnika .

**Članak 48.**

 (1)Dvorište, vrt, voćnjak i druga slična površina spred zgrade mora se ograditi.

 (2)Ograda na površini javne namjene mora biti izgrađena tako da se uklapa u okolni izgled dijela naselja i ne smije biti izvedena od bodljikave žice, šiljaka i slično te mora biti postavljena na način da ne ometa sigurnost prometa i ljudi ali mora biti postavljena na način da spriječi ulazak divljih životinja.

# Javna rasvjeta

**Članak 49.**

1. Javna rasvjeta mora biti izvedena u skladu sa ekološkim i sigurnosnim normama i odgovarajućim tehničkim zahtjevima, uzimajući u obzir značaj pojedinih dijelova naselja i pojedinih javnih površina i potreba građana.
2. Rasvjetna tijela javne rasvjete ne smiju se oštećivati i uništavati.
3. Zabranjeno je vezivanje bicikala, rekvizita i ostalih naprava za stupove rasvjetnih tijela.
4. Na rasvjetne stupove nije dopušteno postavljanje oglasa, obavijesti i reklama, iznimno dopušteno je postavljanje košara za cvijeće i oglasa/reklama na mjestima definiranim posebnom Odlukom. Oglasi odnosno reklame iz ovog članka mogu se postaviti za komercijalno i informativno oglašavanje na konstrukciju reklamnog panoa koja je izvedena od čeličnih pravokutnih cijevi dimenzija 60 x 40 x 3 mm međusobno spojenih varenjem a na stup se pričvršćuju obujmicama prilagođenih dimenzija ovisno o tipu stupa na koji se postavljaju. Kompletna konstrukcija reklamnog panoa mora biti zaštićena od hrđe vrućim cinčanjem, isključivo uz suglasnost/rješenje nadležnog upravnog tijela
5. Iznimno, na rasvjetne stupove moguće je objesiti elemente dekorativne javne rasvjete.
6. Javna rasvjeta mora u pravilu svijetliti cijele noći (u ljetnom razdoblju od 21,00 do 5,00 sati a u zimskom razdoblju od 17,00 do 6,00 sati idućeg dana) a u posebnim prigodama moguće je istu ugasiti, o čemu odlučuje Načelnik.
7. Za postavljanje sustava videonadzora na stupove javne rasvjete, potrebno je ishoditi prethodno odobrenje Upravnog odjela nadležnog za poslove komunalnog gospodarstva.
8. Na području obuhvata povijesne jezgre naselja Medulin i u zbijenim dijelovima naselja na području Općine Medulin dopušteno je postavljanje rasvjetnih tijela rustikalnog tipa iznad ulaznih vrata ukoliko ulično osvjetljenje ne postoji ili nije dovoljno.

# Članak 50.

1. Pravna ili fizička osoba koja obavlja djelatnost održavanja javne rasvjete dužna je redovito održavati objekte i uređaje javne rasvjete u ispravnom stanju u skladu s godišnjim programom održavanja komunalne infrastrukture.
2. Uređajima i objektima javne rasvjete u vlasništvu Općine ne smije se koristiti bez odobrenja Upravnog odjela nadležnog za poslove komunalnog gospodarstva.

# Članak 51.

1. Za raspored, jačinu i vrstu rasvjete, te oblike rasvjetnih stupova i rasvjetnih tijela na prostoru povijesne jezgre naselja Medulin i zbijenih dijelova naselja potrebno je pribaviti suglasnost Upravnog odjela za prostorno planiranje i zaštitu okoliša a za ostala područja Općine Medulin uz suglasnost nadležnog upravnog odjela.
2. Kulturni spomenici koje odredi upravno tijelo iz stavka 1. ovoga članka moraju biti osvijetljeni.

**Članak 52.**

 (1)Oštećivanje rasvjetnih tijela i uređaja javne rasvjete kažnjivo je prema odredbama ove Odluke.

**Članak 53.**

(1)Elektronička telekomunikacijska infrastruktura u pravilu se postavlja podzemno. Iznimno, ukoliko se postavlja nadzemno stup navedene infrastrukture mora biti isključivo betonski, metalni ili od adekvatnog čvrstog materijala, jednodijeli.

# Nazivi, izlozi, natpisi, tende, suncobrani i zaštitne naprave, antene i klima uređaji, kamere

# Članak 54.

1. Pravne i fizičke osobe, koje su to dužne na osnovi posebnih propisa, ističu na

pročelju zgrade u kojoj koriste poslovni prostor, odnosno u kojoj je sjedište radnje, odgovarajući naziv, odnosno tvrtku (u nastavku teksta: naziv).

1. Naziv mora biti čitljiv, tehnički i estetski oblikovan, pravopisno napisan.
2. Vlasnici zgrade odnosno suvlasnici posebnih dijelova dužni su dopustiti postavljanje natpisne ploče tvrtke iz stavka 1. ovog članka.
3. Pravne i fizičke osobe iz st. 1. ovog članka dužni su naziv ukloniti u roku od osam

dana od dana prestanka obavljanja djelatnosti u poslovnom prostoru.

#  Članak 55.

* 1. Izlozi poslovnih prostora moraju biti tehnički i estetski oblikovani, odgovarajuće osvijetljeni i u skladu s izgledom zgrade i okoliša. Izlog u smislu ovog članka čini zastakljeni otvor u zidovima zgrade i izložbeni ormarići koji služe javnom izlaganju robe ili koji služe za ugostiteljstvo, banku, agenciju, uredski prostor, obrtničku radnju ili drugu djelatnost.
	2. Izlozi se ne smiju urediti na način da ugrožavaju sudionike u prometu, ometaju promet pješaka odnosno onemoguće korištenje javnih površina.
	3. U izlozima se ne smije držati prazna ambalaža ili skladištiti roba.
	4. Izlozi se moraju redovito uređivati i čistiti.
	5. Izlozi moraju biti adekvatno uređeni (rolo zavjese i sl.) i kada se u poslovnom prostoru ne obavlja djelatnost, uz istaknutu obavijest u izlogu o razlozima ne obavljanja djelatnosti, te eventualnom početku obavljanja djelatnosti ili sl. Obljepljivanje izloga u svrhu reklamiranja vrši se uz odobrenje nadležnog upravnog odjela.
	6. Odredbe iz stavka 1., 2. i 3. ovog članka odnose se i na izloge poslovnih prostora koji se uređuju, adaptiraju ili se u njima trenutno ne obavlja djelatnost.
	7. Oglašavanja ili obavijesti mogu se isticati u izlozima samo na način da se uklope s izloženom robom, a ne smiju se lijepiti na stakla.
	8. Osvjetljenje izloga mora biti izvedeno u skladu sa suvremenom svjetlosnom tehnikom, a svjetlost ne smije izravno obasjavati prometnu površinu.
	9. Izlozi moraju biti osvijetljeni cijelu noć.
	10. Na dane blagdana te povodom značajnih gospodarskih, kulturnih i sportskih manifestacija, izlozi moraju biti prigodno uređeni.

# Članak 56.

1. Na području povijesne jezgre naselja Općine Medulin zabranjeno je robu i ostale predmete koji se prodaju vješati na vrata, prozore, tende, okvire ili na bilo koji drugi način isticati na pročelje zgrade gdje se poslovna prostorija nalazi ili postavljati na javnu površinu ispred poslovnih prostora, sve sukladno Pravilniku o uređenju povijesne cjeline jezgre naselja Medulin a za ostala naselja sa područja Općine uz suglasnost Upravnog odjela za prostorno planiranje i zaštitu okoliša.
2. Iznimno od stavka 1. ovog članka, povodom značajnih javnih manifestacija, nadležni Odjel može privremeno odobriti izlaganje robe i ostalih predmeta na pročelja zgrada i javne površine.
3. Iznimno od stavka 1. ovog članka, može se odobriti izlaganje umjetničkih slika i radova, fotografija, razglednica te izvornih istarskih suvenira na javnoj površini, uz pročelje zgrade u kojoj se poslovna prostorija nalazi, a način i uvjeti njihovog izlaganja određuju se na temelju dobivene suglasnosti nadležnog Upravnog odjela.
4. Odredba stavka 3. ovog članka ne odnosi se na odjeću, obuću i dodatke (torbe, galanterija i sl.), prehrambene proizvode, rekvizite za plažu, školjke, plastične predmete, masovne proizvode i sličnu trgovačku robu.

# Članak 57.

1. Natpisi imena/reklama poslovnog prostora odnosno trgovine ili namjene mogu se postavljati na pročelja, u pravilu iznad otvora poslovnih prostora, a ispod prvog vijenca građevine i to jedino na građevini u kojoj se nalazi poslovni prostor.

 (2)Dozvoljeno je postaviti maksimalno dvije reklame po poslovnom prostoru na jednoj građevini. Natpisi se mogu postaviti plošno ili konzolno koji mora biti istaknut maximalno do 50 cm.

 (3)Ne dozvoljava se postavljanje reklamnih panoa u obliku svijetlećih ''kutija'' / reklama (dim. većih od 5 cm debljine) sa izrazito jakom osvjetljenjem, fotografijama jela i pića, u jarkim bojama te predimenzionirani u odnosu na pročelje zgrade.

 (4)Natpisi se moraju održavati čistima, urednima i ispravnima, a dotrajali se moraju obnoviti, odnosno zamijeniti. Natpise se ne smije prljati, oštećivati ili uništavati.

 (5)Natpisi se ne smiju postaviti ako bi njihovo postavljanje ugrožavalo sudionike u prometu, ometalo promet pješaka odnosno onemogućilo korištenje javnih površina.

 (6)Natpisi mogu biti i osvijetljeni u skladu sa suvremenom svjetlosnom tehnikom, a svjetlost ne smije izravno obasjavati prometnu površinu.

 (7)Pravne i fizičke osobe dužne su ishoditi odobrenje za postavljanje natpisa od strane Upravnog odjela nadležnog za poslove prostornog uređenja u skladu sa odredbama ove Odluke i posebnih propisa.

# Članak 58.

1. Na vanjske dijelove zgrada mogu se postavljati tende i druge zaštitne naprave. Tende u smislu ovog članka su naprave s platnom na konstrukciji kojom se omogućuje njegovo umatanje u valjak a služe zaštiti od sunca. Tenda može pokrivati isključivo zakupljenu površinu terase (gabariti u otvorenom stanju ne smiju izlaziti izvan granica zakupljene površine).
2. Dozvoljeno je postavljanje jednostrešnih, konzolnih tendi maksimalne duljine tende kolika je duljina pripadajućeg lokala na pročelju zgrade. Tende koje se konzolno vežu za zid zgrade, u povijesnoj jezgri i zbijenim dijelovima naselja, dozvoljene su samo uz suglasnost nadležnog Upravnog odjela za prostorno planiranje i zaštitu okoliša.
3. Konstrukcija tendi treba biti od metala, dok za sjenilo treba koristiti impregnirano platno.
4. Dozvoljeno je uz prethodnu suglasnost nadležnog Upravnog odjela postavljanje samostojećih tendi sa podestom koje mogu biti metalne montažno-demontažne konstrukcije na četiri ili više stupova (nosača), učvršćenih vijcima na montažno-demontažnu podlogu (podest) na način da nisu trajno vezane na tlo te s pokretnim sistemom zaštite od sunca, koji se po potrebi može otvoriti i zatvoriti. Na bočnim stranama mogu se postaviti staklene ograde koje ne smiju biti fiksno spojene s pokretnim sistemom zaštite od sunca.
5. Nakon demontaže konstrukcije i prestanka korištenja zakupljene površine, korisnik je dužan otkloniti eventualna oštećenja i površinu dovesti u prvobitno stanje.
6. Platna kod svih tipova tendi moraju biti jednobojna u bež boji RAL 9001. U povijesnoj jezgri naselja Medulin ista moraju udovoljavati uvjetima propisanim Pravilnikom o uređenju povijesne cjeline jezgre naselja Medulin.
7. Na platnu ne smiju biti reklamne oznake, osim na rubnom visećem dijelu (zastavica) koji može sadržavati naziv ugostiteljskog objekta i/ili reklamne oznake.
8. Tende i zaštitne naprave, vlasnici i korisnici moraju održavati čiste i ispravne, a sva oštećenja odmah popraviti.
9. Tende i zaštite naprave ne smiju se postaviti ako bi njihovo postavljanje ugrožavalo sudionike u prometu, ometalo promet pješaka odnosno onemogućilo korištenje javnih površina.
10. Pravne i fizičke osobe dužne su ishoditi odobrenje za postavljanje tendi i zaštitnih naprava u skladu sa odredbama ove Odluke i posebnih propisa.

**Članak 59.**

(1)Suncobrani su naprave za sklapanje kojima se na terasama osigurava hladovina, odnosno zaštita od pretjerane insolacije.

 (2) Suncobrani mogu biti postavljeni isključivo iznad površine terase (gabariti u otvorenom stanju ne smiju izlaziti izvan gabarita zakupljene površine). Svi tipovi suncobrana na jednoj terasi moraju biti jednakog oblika i u jednoj boji.

 (3) Stalci i konstrukcija suncobrana mogu biti od metala ili drva ili kombinacije navedenih, dok za sjenilo treba koristiti impregnirano platno.

 (4) Platna kod svih tipova suncobrana moraju biti jednobojna u bež boji RAL 9001. U povijesnoj jezgri naselja ista moraju udovoljavati uvjetima propisanim Pravilnikom o uređenju povijesne cjeline jezgre naselja Medulin.

(5) Na platnu suncobrana ne smiju biti reklamne oznake, osim na rubnom visećem dijelu (zastavica) koji može sadržavati naziv ugostiteljskog objekta i/ili reklamnu oznaku.

#

#  Članak 60.

1. Antene su uređaji koji se koriste za potrebe prijema zemaljskih i satelitskih televizijskih programa, a postavljaju se u zoni krova iznad krovnog vijenca. Za potrebe jedne građevine, u pravilu se postavlja zajednički uređaj.
2. Ako građevina na koju se postavlja antena ima kosi krov, ona se postavlja na krovnom slivu prema dvorištu, a ako ima ravni krov, postavlja se udaljeno od ruba krova.
3. Vanjski dio uređaja koji služi za klimatiziranje stambenih i poslovnih prostorija (u daljnjem tekstu: klima uređaj) i elementi potrebni za ugradnju i rad uređaja, postavljaju se, u pravilu, na građevine tako da nisu vidljivi sa javne površine, odnosno da nisu vidljivi sa svih onih površina koje se koriste kao javne.
4. Klima uređaji mogu se postaviti unutar otvora na pročeljima (prozori, vrata, izlozi) uz uvjet da je vanjska strana uređaja u ravnini sa vanjskom stolarijom, a prodor kroz plohu otvora treba biti prekriven griljom. Klima uređaji mogu se postaviti i na dvorišno pročelje, u pravilu u prizemnom dijelu te grupirani u cjelinu.
5. Antene i klima uređaje, vlasnici i korisnici dužni su redovito servisirati i održavati.
6. Antene i klima uređaji, za koje postoji sumnja da su neispravni ili predstavljaju neposrednu opasnost za život i zdravlje ljudi, vlasnik odnosno korisnik dužan je ukloniti, popraviti ili zamijeniti.
7. Vlasnik ili korisnik klima uređaja dužan je osigurati odvod kondenzacijskih voda na način da se iste ne ispuštaju na javnu površinu.

# Članak 61.

1. Pravne i fizičke osobe mogu na vanjske dijelove zgrada postavljati kamere za videonadzor privatnih objekata i alarmne uređaje.
2. Kamere za videonadzor i alarmne uređaje, vlasnici i korisnici moraju održavati čistim i ispravnim, a sva oštećenja popraviti.
3. Kamere za videonadzor i alarmni uređaji ne smiju se postaviti ako bi njihovo postavljanje ugrožavalo sudionike u prometu, ometalo promet pješaka odnosno onemogućilo korištenje javnih površina.
4. Pravne i fizičke osobe iz st.1. ovog članka dužne su ishoditi posebne dozvole sukladno posebnim propisima.

# Članak 62.

1. Na području Općine ne dozvoljava se na vanjskim dijelovima zgrada, okućnicama i dvorištima, koji su vidljivi s javne površine postavljati bilo kakve predmete, uređaje i opremu (koji se prema posebnim propisima rade bez građevinske dozvole i glavnog projekta) protivno odredbama ove Odluke.
2. U povijesnoj jezgri i u zbijenim dijelovima naselja Općine ne dozvoljava se postavljanje, na vanjskim dijelovima zgrada, okućnicama i dvorištima, koji su vidljivi s javne površine, bilo kakve predmete, uređaje i opremu (koji se prema posebnim propisima rade bez građevinske dozvole i glavnog projekta) bez mišljenja odnosno suglasnosti upravnog odjela nadležnog za poslove prostornog uređenja.
3. Općinsko vijeće može posebnim aktom, u skladu sa odredbama ove Odluke, detaljnije propisati uvjete, rokove i način postavljanja predmeta, uređaja i opreme iz stavka 1. i 2. ovoga članka te postupak izdavanja odobrenja.

#  Oglašavanje i reklamiranje

#  Članak 63.

1. Plakati, oglasi i druge objave informativnog obilježja, koji su u pravilu privremenog

karaktera, mogu se postavljati samo na oglasnim stupovima, oglasnim panoima, oglasnim pločama i oglasnim ormarićima (dalje u tekstu: oglasna mjesta) koje postavlja Općina Medulin, odnosno od njega ovlaštena pravna ili fizička osoba.

1. Lokacije za oglasna mjesta utvrđuje posebnom odlukom upravni odjela nadležan za poslove prostornog planiranja.
2. Plakate, oglase i druge objave informativnog sadržaja postavlja ovlaštena pravna ili fizička osoba, kojoj se povjeravaju na upravljanje oglasna mjesta.
3. Upravljanje oglasnim mjestima podrazumijeva:
* preuzimanje i postavljanje oglasa, plakata i drugih objava,
* brigu o urednom i estetskom izgledu oglasnih mjesta i održavanje istih,
* uklanjanje oglasa, plakata i drugih objava po isteku roka izlaganja ili po nalogu komunalnog redarstva
1. Plakati, oglasi i druge objave moraju biti estetski oblikovani, pravopisno napisani.
2. Ovlaštena osoba kojoj je povjereno upravljanje oglasnim mjestima ne smije izvršiti uslugu postavljanja oglasa koji nisu napisani u skladu s odredbama ovog članka.

# Članak 64.

1. Reklame, reklamne zastave, platna i tabele, reklamni ormarići te drugi predmeti i uređaji koji služe za reklamiranje (koji se prema posebnim propisima rade bez građevinske dozvole i glavnog projekta) mogu se postavljati na zemljištu i zgradama u privatnom vlasništvu u skladu sa odredbama ove Odluke, odredbama prostorno-planske dokumentacije i Pravilnika o uređenju povijesne cjeline jezgre naselja Medulin isključivo uz odobrenje nadležnog upravnog tijela.
2. U povijesnoj jezgri i zbijenim dijelovima naselja nije dozvoljeno postavljati predmete iz stavka 1. ovog članka bez mišljenja odnosno prethodnog odobrenja upravnog odjela nadležnog za poslove prostornog uređenja.
3. Općinsko vijeće može posebnim aktom, u skladu sa odredbama ove Odluke, detaljnije propisati uvjete, rokove i način postavljanja predmeta, uređaja i opreme iz stavka 1. i 2. ovoga članka te postupak izdavanja odobrenja

# Članak 65.

1. Postavljanje plakata, oglasa i reklama nije dozvoljeno na pročeljima građevina, ogradama, stupovima javne rasvjete (osim sukladno članku 49. st. 4 ove Odluke), telefonskim govornicama, stablima, potpornim zidovima, semaforima, automobilima parkiranim na površinama javne namjene, posudama za odlaganje otpada, ogradama i sl.
2. Na čekaonicama javnog gradskog prijevoza dopušteno je postaviti plakate i oglase isključivo u okvirima dimenzija koje se određuju posebnim odobrenjem nadležnog upravnog odjela.
3. Zabranjeno je oštećivanje oglasnih mjesta, postavljenih plakata, oglasa, reklama i drugih objava.
4. Zabranjeno je neovlašteno reklamiranje i postavljanje plakata, oglasa, reklama i drugih objava na oglasnim mjestima i javnim površinama te dijelovima zgrada izvan njih (ogradni zidovi i sl.).
5. Zabranjeno je neovlašteno postavljati plakate, oglase i promidžbeni materijal na nekretninama u vlasništvu Općine Medulin.
6. Sve troškove uklanjanja bespravno postavljenih oglasnih mjesta, plakata, oglasa i reklama i čišćenje površina na kojima isti nisu smjeli biti postavljeni, snosi fizička ili pravna osoba koja ih je postavila ili osoba koja se iz sadržaja plakata, oglasa ili objave može utvrditi kao vlasnik.
7. Iznimno, u posebnim prigodama, Načelnik može odobriti javno oglašavanje i na drugim mjestima uz posebne uvjete.
8. Na području Općine Medulin zabranjeno je ostavljanje letaka na javnim i zelenim površinama, a posebno ostavljanje istih na parkiranim vozilima i sl.
9. Pravna ili fizička osoba koja postavi ili naruči postavljanje plakata, oglasa i promidžbenog materijala na nedozvoljenim mjestima kazniti će se prema odredbama ove Odluke.

**Pokretni prodavači**

**Članak 66.**

1. Pod pokretnim prodavačem u smislu ove odluke razumijeva se prodaja bez stalnog prodajnog mjesta, putem osobe ili posebno uređenog i opremljenog vozila za prodaju robe, odnosno putem kolica kojima se roba prevozi od mjesta do mjesta a koja su opremljena za prodaju na malo određenih grupa proizvoda.
2. Pokretni prodavači mogu obavljati prodaju isključivo na javnim površinama temeljem rješenja nadležnog upravnog tijela u kojem će biti naznačena područja i lokacije za obavljanje djelatnosti, vremenski period obavljanja djelatnosti te visina naknade.
3. Uz zahtjev za izdavanje rješenja iz stavka 2. ovog članka potrebno je pobliže naznačiti lokacije i period za koji se traži odobrenje za prodaju, opis robe koja je predmet prodaje i fotografiju vozila iz kojeg će se prodaja vršiti.

**Zvučne reklame**

**Članak 67.**

1. Reklamiranje zvučnim signalima može se vršiti temeljem rješenja upravnog tijela u čijoj su nadležnosti poslovi komunalnog gospodarstva.
2. Rješenjem iz stavka 1. ovog članka odrediti će se područje na kojem se može vršiti reklamiranje uz napomenu obveze poštivanja propisane razine buke sukladno važećem Zakonu o zaštiti od buke, vrijeme reklamiranja unutar perioda od 8-14 sati i od 17-19 sati, visinu naknade.
3. Pod reklamiranjem zvučnim signalima podrazumijeva se i zvukovno oglašavanje prepoznatljivo za pojedinog prodavača.

# Isticanje zastava i ukrasnih obilježja Članak 68.

1. Zastava Republike Hrvatske ističe se u dane državnih blagdana Republike Hrvatske, u danima žalosti u Republici Hrvatskoj, na Dan Općine Medulin te u drugim prilikama utvrđenima zakonom, a može se isticati i pri javnim skupovima (političkim, znanstvenim, kulturno-umjetničkim, sportskim i drugim), i to:
* na javnim i poslovnim zgradama, prostorijama i objektima kulturnih, sportskih i sličnih institucija,
1. U danima žalosti u Republici Hrvatskoj, zastava se vije na pola stijega.

#  Članak 69.

(1)Na pročelju zgrade Općine Medulin uz zastavu Republike Hrvatske trajno su istaknute: zastava Općine Medulin, Istarske županije i Europske Unije.

#  Članak 70.

1. Zastave postavljaju i o njihovu izgledu skrbe vlasnici poslovnih zgrada i prostorija.
2. Zastave na istaknutim mjestima iz članka 52. ove Odluke postavlja i održava Općina Medulin, odnosno kulturna, sportska, obrazovna i sl. ustanova koja prostor koristi.
3. Zastave, njihovi stjegovi i nosači (postolja za zastave) moraju biti usklađeni, pa tako i mjesta i način njihova postavljanja.
4. Zabranjeno je isticanje dotrajalih, neurednih ili oštećenih zastava.

#  Članak 71.

1. Postavljanje zastava u poslovnim prostorijama ili u izlozima obvezuje na posebno uređenje poslovne prostorije ili izloga u tu svrhu (ukrasna obilježja).
2. Zastave se ističu na zgradama dan prije državnog praznika, blagdana, političke ili druge prigode, a skidaju se dan nakon prigode.

#  Članak 72.

(1)Zastave se mogu postavljati, tj. isticati samo u skladu sa Statutom Općine Medulin, odredbama ove odluke, drugim općima aktima Općine te zakonskim propisima.

(2) Zastave moraju biti uredne i čiste te se moraju ukloniti u roku od 24 sata nakon prestanka prigode radi koje su postavljene.

# Spomenici, spomen-ploče, skulpture, fontane i slični predmeti

# Članak 73.

1. Na području Općine Medulin na objekte, zemljište i druge prostore mogu se postavljati spomenici, spomen-ploče, skulpture, vodoskoci, fontane i slični predmeti (u nastavku teksta: spomenici) kako bi se doprinijelo ljepšem izgledu naselja.
2. Za postavljanje i uklanjanje spomenika potrebno je prethodno ishodovati potrebne dozvole nadležnih tijela.
3. Objektima iz stavka 1. ovog članka upravlja nadležno upravno tijelo, koje održavanje i uređenje povjerava ovlaštenoj pravnoj ili fizičkoj osobi.
4. Vodoskoci i fontane i drugi slični ukrasni objekti postavljaju se na mjestima na kojima svojim izgledom uljepšavaju okolicu. Fizička osoba, obrtnik ili pravna osoba koja upravlja vodoskocima, fontanama i dr. mora ih održavati ispravnima i urednima. U vodoskocima i fontanama zabranjeno je kupanje te vađenje i sakupljanje novca bačenog u njih. Iznimno, vlasnik vodoskoka, fontane ili osoba kojoj je to vlasnik povjerio vadi i skuplja novac bačen u njih.

#  Članak 74.

(1) Za postavljanje spomenika podnositelj zahtjeva dužan je priložiti skicu, tehnički opis, oznaku lokacije i obrazloženje o potrebi postave spomenika.

#  Članak 75.

(1)Upravni odjel nadležan za poslove prostornog planiranja dužan je pribaviti prethodnu suglasnost Konzervatorskog odjela ako se postavlja ili uklanja spomenik za koji se utvrdi da ima obilježja spomenika kulture, te ako se radi o postavljanju spomenika na područje ili na objekt koji je spomenik kulture.

#  Članak 76.

(1)Kada se spomenik postavlja na objekt ili zemljište koji su vlasništvo druge fizičke ili pravne osobe, podnositelj zahtjeva dužan je pribaviti i suglasnost vlasnika, sukladno propisima o vlasništvu.

# Članak 77.

1. Spomenici se moraju održavati urednima i štititi od uništavanja.
2. Spomenike se ne smije prljati, oštećivati, uništavati, ne smije se pisati ili crtati po njima, niti na drugi način nagrđivati njihov izgled.
3. Zabranjuje se korištenje spomenika za igru, sportske aktivnosti, šetnju pasa ili ostale neprimjerene radnje.
4. Spomenike održava Upravni odjel nadležan za poslove komunalnog gospodarstva ili pravna/fizička osoba kojoj su povjereni poslovi održavanja.

# Urbana oprema u općoj uporabi Članak 78.

1. Pod urbanom opremom u općoj uporabi smatra se oprema i uređaji kojima se svi

mogu javno služiti pod jednakim uvjetima, a postavlja se radi provedbe komunalnog reda i podizanja komunalnog standarda.

1. Urbanom opremom smatraju se: javne sanitarije i tuševi, javni satovi, javna informativna signalizacija, fontane, javne slavine, javne telefonske govornice i poštanski sandučići, klupe, stalci za bicikle, stupići i barijere, kante za otpad, bankomati i uređaji za naplatu parkirališta, punjači za automobile, sustavi za videonadzor, protupožarni hidranti i hidranti za pranje i zalijevanje i sl.
2. Urbana oprema može se postavljati samo na način da svojim položajem i smještajem što bolje udovolji svrsi i namjeni za koju se postavlja i to na lokacijama na kojima:
* svojom postavom ne ometa odvijanje kolnog prometa,
* ne sprječava ili otežava korištenje zgrada ili drugih građevina,
* ne ugrožava sigurnost ljudi odnosno ne predstavlja potencijalnu opasnost za imovinu,
* ne ometa održavanje komunalne i druge infrastrukture,
* ne smanjuje preglednost (zaklanja vertikalnu i horizontalnu signalizaciju, smanjuje preglednost i sl.),
* ne utječe negativno na oblikovanje i funkcioniranje okolnog prostora,
* ne utječe negativno na građevine i ambijente graditeljske baštine,
* ne utječe negativno na zelene površine,
* ne predstavlja dodatni izvor buke i onečišćenja,
* estetski se ne uklapa u okoliš.
1. Svi ostali uvjeti postavlja i održavanja urbane opreme uređuju se posebnom odlukom.

#  Članak 79.

1. Javne sanitarije i tuševi postavljaju se ili grade na mjestima na kojima se procijeni potreba, u pravilu na mjestima na kojima se okuplja ili zadržava veći broj građana.
2. Javne sanitarije privremenog oblika (kemijski WC, montažni tipski objekt) postavljaju se po odobrenju Upravnog odjela nadležnog za poslove komunalnog gospodarstva.
3. Javne sanitarije i tuševi trajnog karaktera grade se prema posebnom zakonu.
4. Javne sanitarije i tuševi moraju biti opremljeni odgovarajućom opremom i moraju biti uredni, ispravni i ispunjavati tehničke i higijenske uvjete i mora ih se održavati u stanju funkcionalne sposobnosti.
5. Javne sanitarije i tuševe na području Općine održava pravna ili fizička osoba kojima su iste povjerene na upravljanje odnosno isporučitelj privremenih kemijskih WC-a.
6. Javni sanitarije i tuševi te prostor oko njih mora biti čist i uredan, a na njihovom ulazu treba biti istaknuti cjenik (ako se naplaćuje) i uvjeti korištenja na hrvatskom, talijanskom, engleskom i njemačkom jeziku.
7. Javne sanitarije moraju, u pravilu, biti otvorene tijekom cijelog dana.

#  Članak 80.

1. Javna informativna signalizacija (znakovi, tabele, totemi, planovi, multimedijalni zasloni i sl.) može se postaviti na javnim površinama na području Općine na temelju rješenja nadležnog upravnog tijela.
2. Javna informativna signalizacija mora biti uredna i čista, a informacije točne i ispisane ili prikazane najmanje dvojezično.
3. Prema potrebi može se donijeti poseban pravilnik o ne prometnoj odnosno informativnoj signalizaciji.

#  Članak 81.

1. Na javnim i zelenim površinama mogu se graditi i postavljati fontane i drugi slični ukrasni objekti.
2. Na javnim i zelenim površinama mogu se postavljati javne slavine.
3. Na javnim slavinama zabranjeno je pranje vozila, plovila i sl.
4. O korištenju javnih slavina za ostale namjene odlučuje Načelnik.

#  Članak 82.

1. Na javnim površinama moguće je postavljanje javnih satova. Javne satove postavlja i održava nadležan upravni odjel za poslove komunalnog gospodarstva.
2. Pravne ili fizičke osobe mogu na zgradama koje koriste postavljati satove, uz odobrenje Upravnog odjela nadležnog za poslove prostornog planiranja.
3. Javne telefonske govornice i poštanski sandučići mogu se postaviti na javnim površinama i vanjskim dijelovima zgrada u skladu s procjenom stanja na pojedinom prostoru.
4. Javne telefonske govornice i poštanski sandučići moraju biti ispravni, uredni i čisti.

#  Članak 83.

1. Klupe za odmor i stalci za bicikle mogu se postavljati na javne i zelene površine, u skladu s procjenom stanja na pojedinom prostoru na temelju suglasnosti nadležnog upravnog tijela.
2. Stalci za bicikle moraju biti postavljeni na način da omogućavaju maksimalnu iskoristivost.
3. Stupići i barijere mogu se postavljati na javne i zelene površine.
4. Zabranjeno je spavati na klupama i sjediti na naslonima klupa.
5. Zabranjeno je na stalke za bicikle ostavljati neispravne i oštećene bicikle.
6. Zabranjeno je uklanjati i oštećivati stupiće i barijere.

#  Članak 84.

1. Kante i košare za sakupljanje otpada mogu se postaviti na javne i zelene površine.
2. Kante i košare se moraju redovito prazniti i održavati, o čemu vodi brigu Općinsko komunalno poduzeće koje obavlja djelatnost odvoza i zbrinjavanja otpada u skladu s posebnim propisom.
3. Kante i košare za otpatke moraju biti izrađene od prikladnog materijala i estetski oblikovane.
4. Za postavljanje košara za sakupljanje otpadaka mogu se upotrijebiti stupovi, zidovi kuća, ograde uz nogostupe, slobodno stojeća postolja i javne zelene površine.
5. Zabranjeno je postavljanje kanti i košara za otpatke na stupove na kojima se nalaze prometni znakovi, na drveće i jarbole za isticanje zastava te na drugim mjestima na kojima bi nagrđivali izgled naselja, objekata ili bi ometale promet.
6. Zabranjeno je bilo kakvo neovlašteno sakupljanje otpada na području Općine Medulin.

#  Članak 85.

1. Bankomati se mogu postaviti na javne površine ili ugrađivati u zgrade, a za što je potrebno ishoditi odobrenje upravnog odjela nadležnog za poslove komunalnog gospodarstva te upravnog odjela nadležnog za poslove prostornog uređenja ako se isti postavlja u zbijenim dijelovima naselja te u povijesnoj jezgri sukladno odredbama Pravilnika o uređenju povijesne cjeline jezgre naselja Medulin te odredbama ove Odluke.
2. Uređaji za naplatu parkirališta i sl. mogu se postaviti na javne površine.
3. Punjači za punjenje hibridnih i el. automobila mogu se postaviti na javne površine, a isti moraju biti izrađeni prema propisanim normama i atestirani.

#  Članak 86.

1. Sustavi za videonadzor (kamere) mogu se postaviti na javne površine, nekretnine u vlasništvu Općine Medulin, škole i dr. ustanove, nekretnine u privatnom vlasništvu (uz suglasnost vlasnika nekretnine) radi privatne zaštite na javnoj površini odnosno radi prevencije protupravnih ponašanja i utvrđivanja počinitelja prekršaja te zaštite imovine u vlasništvu Općine Medulin, s navedenom svrhom postavljanja kamera i obvezom javnog isticanja natpisa da je prostor pod videonadzorom, a sve sukladno odredbama važećeg Zakona o privatnoj zaštiti te uz suglasnost nadležnog tijela općinske uprave.
2. Sustavi za videonadzor (kamere) za upravljanje prometom mogu se postaviti na javne površine sukladno odredbama važećeg Zakona o sigurnosti prometa na cestama.
3. Ostali sustavi za videonadzor (web kamere, panoramske kamere, kamere za praćenje prilika u prirodnom okolišu, kamere za praćenje vremenskih uvjeta i dr.) mogu se postaviti na javne površine sukladno odredbama ove Odluke, osim ako drugim propisom nije drugačije propisano.

 **Članak 87.**

1. Protupožarne hidrante i hidrante za pranje i zalijevanje površina javne namjene vlasnik je dužan održavati u stanju funkcionalne sposobnosti.

#  Članak 88.

1. Lokacije, izgled i oblik (uvjete) urbane opreme u općoj uporabi utvrđuje Upravni odjel nadležan za poslove prostornog planiranja.
2. Za postavljanje i uklanjanje urbane opreme, potrebno je odobrenje Upravnog odjela nadležnog za poslove komunalnog gospodarstva, ako posebnim propisima nije drugačije određeno.
3. Urbana oprema u općoj uporabi iz čl. 78. ove Odluke mora biti postavljena na način da ne ugrožava sigurnost ljudi i imovine, sigurnost prometovanja odnosno korištenje javnih i zelenih površina.

#  Članak 89.

1. Urbanu opremu održava Upravni odjel nadležan za poslove komunalnog gospodarstva ili pravna/fizička osoba kojoj su povjereni poslovi održavanja urbane opreme ili ovlaštena osoba za vlasnika urbane opreme u općoj uporabi.
2. Urbana oprema u općoj uporabi mora biti ispravna, uredna i čista.
3. Urbanu opremu u općoj uporabi zabranjeno je uništavati, pomicati, koristiti je na nepravilan način, po istoj pisati ili crtati ili je na bilo koji drugi način prljati i nagrđivati.

#  Sportska i dječja igrališta, izletišta i sl. prostori

#  Članak 90.

1. Rekreacijske javne površine, sportska i dječja igrališta i drugi javni sportski objekti

i uređaji na njima te izletišta moraju se održavati urednima i ispravnima i koristiti u skladu s namjenom.

1. Na površinama i objektima iz stavka 1. ovoga članka moraju biti, na vidnome mjestu, istaknute odredbe o održavanju reda, čistoće, zaštite zelenila i načinu korištenja.
2. Za urednost i održavanje površina i objekata iz stavka 1. ovog članka skrbe pravne ili fizičke osobe kojima su te površine dane na korištenje ili upravljanje ili nadležni upravni odjel putem ovlaštene osobe za takvu djelatnost.
3. Zabranjeno je uništavati, koristiti na nepravilan način, pisati ili crtati ili na bilo koji drugi način prljati i nagrđivati objekte i površine iz stavka 1. ovog članka.

#  Članak 91.

1. Dječja igrališta su javno dobro i o njihovom održavanju brigu vodi Općina Medulin putem Upravnog odjela nadležnog za poslove komunalnog gospodarstva ili pravna osoba kojoj je povjereno upravljanje nad istima. O dječjim igralištima koja se nalaze u sastavu okućnice javnih ili privatnih objekata brigu vode vlasnici odnosno korisnici.
2. Kod planiranja i izgradnje dječjih igrališta potrebno je voditi računa da sprave zadovoljavaju propisane norme.
3. Na igralištima iz stavka 1. ovog članka mora biti postavljen dovoljan broj košarica za otpatke, klupa ili druge potrebne urbane opreme u općoj uporabi.
4. Redoviti nadzor nad korištenjem i ispravnosti sprava na javnim dječjim igralištima provode ovlašteni djelatnici.
5. Zabranjeno je uništavati, pomicati, koristiti na nepravilan način, pisati ili crtati ili na bilo koji drugi način prljati i nagrđivati sprave na dječjim igralištima.

# Kolodvori, stajališta i parkirališta Članak 92.

1. Kolodvorske zgrade, otvorene čekaonice, sanitarni uređaji i pred prostori ispred

kolodvora te čekaonice putničkog, autobusnog i brodskog prometa, moraju biti uredne, ispravne i ispunjavati tehničke i higijenske uvjete.

1. Stajališta javnog prijevoza na području Općine moraju biti u pravilu natkrivena i opremljena klupama, koševima i održavana u urednom i ispravnom stanju, a oštećenja tih prostora moraju se u što kraćem roku otkloniti. Na stajalištima javnog prijevoza obavezno se ističe vozni red.
2. Postavljanje i održavanje nadstrešnica za sklanjanje ljudi u javnom prometu u nadležnosti je upravnog odjela u čijoj su nadležnosti poslovi održavanja komunalne infrastrukture a postavljanje i održavanje upravni odjel može povjeriti ovlaštenoj pravnoj ili fizičkoj osobi.
3. Za uređenje i održavanje objekata iz ovog članka zaduženi su njihovi vlasnici ili upravitelji.
4. Stajališta javnog prijevoza na području Općine Medulin određuju se prema posebnim propisima u skladu s potrebama.

#  Članak 93.

1. Parkirališta su javne prometne površine namijenjene za mirujući promet motornih vozila.
2. Parkirališta se moraju održavati čistima i urednima. Na parkiralištima se mora održavati red, a vozila se moraju parkirati unutar označenog parkirnog mjesta ili unutar neasfaltiranih parkirališta označenih vertikalnom prometnom signalizacijom i prema postavljenim shemama parkiranja.
3. Parkirališta održava vlasnik ili pravna ili fizička osoba kojoj je povjereno upravljanje parkiralištem.
4. Na parkiralištima je zabranjeno ostavljati sva vozila suprotno postavljenoj prometnoj signalizaciji. Zabranjeno je zadržavanje vozila na parkiralištima iz st.1. ovog članka duže od 24 sata.
5. Na parkiralištima je, bez odobrenja Upravnog odjela nadležnog za poslove komunalnog gospodarstva ili odobrenja pravne ili fizičke osobe kojoj je povjereno upravljanje parkiralištem, zabranjeno neovlašteno trgovanje, kampiranje, pretovar robe i sve drugo što nije u skladu s njegovom namjenom.
6. Redovito i izvanredno čišćenje javnih parkirališta za čije se korištenje plaća naknada osigurava pravna ili fizička osoba koja upravlja javnim parkiralištem.
7. Parkirališta uz ugostiteljske objekte, trgovačke centre i objekte drugih namjena mora redovito održavati u čistom i urednom stanju vlasnik odnosno korisnik poslovnog objekta.

#  Tržnice

**Članak 94.**

1. Tržnice na malo (u daljnjem tekstu: tržnice) na području Općine organizirana su i uređena mjesta na kojima se obavlja promet na malo prehrambenih i neprehrambenih proizvoda.
2. Prostor tržnice mora biti čist, a svi kiosci i ostale naprave i oprema u funkciji tržnice moraju biti uredni i ispunjavati minimalne tehničke i sanitarne uvjete.
3. Lokacije za prodaju na otvorenim prostorima (tržnice na malo, prigodne prodaje, sajmovi, izložbe i sl.) kojima upravlja Općina određuje nadležni upravni odjel Općine Medulin sukladno važećim propisima.
4. Pravne i fizičke osobe mogu obavljati prodaju proizvoda na otvorenim prostorima u skladu sa propisima kojima se uređuje obavljanje djelatnosti trgovine i ugostiteljstva te zakonom kojim se uređuje komunalno gospodarstvo.
5. Na otvorenim prostorima kojima upravlja Općina Medulin nije dozvoljena prodaja čije je obavljanje zabranjeno na temelju rješenja nadležnog inspektora.

#  Članak 95.

1. Pravna ili fizička osoba kojoj je povjereno obavljanje komunalne djelatnosti tržnice na malo, dužna je nakon isteka radnog vremena očistiti, oprati i urediti tržnicu (ukloniti, odnosno složiti klupe i druge potrebne naprave na za to određeno mjesto).
2. Pravna osoba koja obavlja komunalnu djelatnost tržnice na malo donosi tržni red.
3. Čistoću i skupljanje komunalnog otpada na tržnicama na malo i sajmištima, kao i neposredno uz te objekte, dužna je održavati i obavljati pravna ili fizička osoba kojoj su isti povjereni na upravljanje.

**Posebno uređenje naselja**

**Članak 96.**

1. Pod posebnim uređenjem naselja razumijeva se postavljanje dodatne opreme, uređaja i pratećeg dekora u vrijeme državnih praznika i vjerskih blagdana, obrednih, športskih i drugih manifestacija.
2. Pod posebnim uređenjem naselja razumijeva se i postavljanje uređaja i opreme u svrhu adekvatne noćne prezentacije građevina.
3. Uređaje i opremu iz stavka 1. ovog članka postavlja ovlaštena pravna ili fizička osoba prema idejnom rješenju nadležnog upravnog tijela, pod uvjetima određenim ugovorom ili drugim aktom a o navedenom je potrebno upoznati vijeće mjesnog odbora.

**Oprema za dodatnu regulaciju prometa**

**Članak 97.**

1. Pod opremom za dodatnu regulaciju prometa u smislu ove Odluke smatraju se zaštitni stupići, zaštitne ograde i slično.
2. Oprema iz prethodnog stavka ovog članka postavlja se temeljem rješenja nadležnog upravnog tijela Općine Medulin.

**Putokazi**

**Članak 98**.

1. Putokazi koji nisu određeni posebnom odlukom kojom se određuju uvjeti za postavljanje reklamnih predmeta a imaju svrhu usmjeravanja prema građevinama određenim posebnim propisom (zdravstvene ili slične) mogu se postavljati na javne površine i građevine u vlasništvu pravnih ili fizičkih osoba a temeljem rješenja upravnog tijela u čijoj su nadležnosti poslovi prometa, bez naknade.
2. Putokazi iz prethodnog stavka ovog članka moraju biti pravokutni ili pravokutni koji završavaju strelasto, maksimalnih dimenzija 100 x 40 cm a mogu sadržavati isključivo oznaku djelatnosti.

# III.RED PRI GRADNJI, PREKOPAVANJU, ISKRCAJU I UKRCAJU ROBE I MATERIJALA

#  Red pri gradnji

**Članak 99.**

* 1. Za iskrcaj, smještaj i ukrcaj građevnog materijala, podizanje skela, te popravke vanjskih dijelova zgrada i ostale građevinske radove prvenstveno se koristi vlastito zemljište, a može se, privremeno koristiti javna površina ili drugo zemljište u vlasništvu Općine Medulin.
	2. Rješenjem za korištenje javne površine ili drugog zemljišta za radove iz st. 1. ovog članka, na zahtjev izvođača ili investitora radova, izdaje upravni odjel nadležan za poslove komunalnog gospodarstva.
	3. Rješenjem iz st. 2. ovog članka odredit će se uvjeti i način istovara i smještaja građevnog materijala, postava skele, mjere sigurnosti, rokovi i vrijeme radova, razlozi za ukidanje odobrenja te iznos poreza za korištenje javne površine.
	4. Rješenjem iz st. 2. ovog članka ukinut će se u slučaju da se utvrdi da se investitor ili izvođač ne pridržavaju propisanih uvjeta sukladno izdanom odobrenju.
	5. Korisnik Rješenjem dužan je u roku od 24 sata obavijestiti Upravni odjel nadležan za poslove komunalnog gospodarstva o završetku radova.

#  Članak 100.

(1)Za vrijeme privremene zabrane izvođenja radova, što se utvrđuje posebnom odlukom, nije moguće odobriti niti korištenje javnih površina za podizanje skela i vršenje radova na vanjskim dijelovima zgrada, osim u izuzetnim situacijama radi zaštite imovine, i zdravlja ljudi te izvođenja radova od općeg javnog interesa.

#  Članak 101.

1. Radi ishođenja odobrenja iz čl. 99. ove Odluke investitor ili izvođač dužan je podnijeti zahtjev, uz koji dostavlja i odgovarajuću dokumentaciju;
* dokaz o prijavi početka gradnje nadležnom odjelu za izdavanje akata za gradnju ukoliko se radi o radovima za koje je potreban akt za gradnju ili izjavu kojom investitor odnosno izvođač izjavljuje da će izvoditi radove za koje nije potreban akt za gradnju,
* izvadak iz zemljišnih knjiga za objekt na kojem se vrše radovi (preslika ili e-izvadak),
* podatke o ugovornim izvođačima radova i nadzoru,
* opis namjeravanog zahvata ili ovjereni troškovnik sa opisom planiranih radova,
* ugovor o zbrinjavanju otpada zaključen sa ovlaštenim pružateljem usluga,
* suglasnost Upravnog odjela za prostorno planiranje i zaštitu okoliša za građenje i radove na građevinama koje se nalaze na području povijesne jezgre i u zbijenim dijelovima naselja, (npr. rekonstrukcija pročelja/fasade, krovišta, iskopi, zamjena vanjske stolarije i opreme na pročeljima i sl.)
* preslika prometnog rješenja ukoliko se radi o radovima na području pješačkih zona,
* ostalo od važnosti za izdavanje odobrenja propisano na službenim obrascima zahtjeva odnosno na traženje službene osobe koja vodi postupak.
1. Traženi dokazi iz prethodnog stavka mogu se dostaviti u preslici, a podnositelj zahtjeva dužan je na poziv Upravnog odjela nadležnog za poslove komunalnog gospodarstva dostaviti izvornike na uvid.

# Članak 102.

1. Prigodom izvođenja radova navedenih u članku 99. ove Odluke mora se osigurati nesmetano odvijanje pješačkog i cestovnog prometa. Zauzeti dio javne površine mora se ograditi urednom i propisnom ogradom, a na tlo postaviti potrebna zaštitna folija ili sl. Ograda se mora stalno održavati, a od sumraka do svanuća, kao i za magle, mora se propisno označiti i osvijetliti dodatnom rasvjetom.
2. Građevni materijal mora biti stalno uredno složen na način da ne sprječava otjecanje oborinskih voda.
3. Korisnik javne površine dužan je osigurati da se materijal ne rasipa po javnoj površini.

# Članak 103.

1. Prolaz ispod skela mora se zaštititi od sipanja i padanja materijala zaštitnim krovom u visini od najmanje 2,20 m iznad javne površine, a skelu treba izvesti tako da se ispod nje može prolaziti.
2. Korisnik javne površine dužan je urediti gradilište u skladu sa zakonom kojim se uređuje gradnja te osigurati minimalne sigurnosne i zdravstvene uvjete za gradilišta sukladno posebnom propisu.
3. Uz vodoravnu, treba osigurati i okomitu zaštitu skele. Zaštitni krov prema ulici mora sezati 60 cm ispred pravca skele, a na svim otvorenim stranama mora biti ograđen ogradom visine najmanje 60 cm. Ako zaštitni krov seže na kolnik ispod krova se mora ostaviti slobodni prostor u visini od najmanje 4,5 m i to tako da ne ometa odvijanje prometa.

# Članak 104.

1. Ako se gradnja iz bilo kojeg razloga na duže vrijeme od deset (10) dana obustavi ili se ukine odobrenje, korisnik javne površine dužan je ukloniti skele i drugi materijal s javne površine po nalogu komunalnog redara.
2. Ukoliko korisnik javne površine ne postupi po nalogu iz prethodnog stavka provest će se izvršenje putem treće osobe na trošak izvođača ili investitora radova.
3. Korisnik javne površine dužan je, najkasnije 24 sata nakon završetka radova i uklanjanja opreme, obavijestiti komunalno redarstvo da mu zauzeta površina više nije potrebna.
4. Nakon završetka radova korisnik javne površine dužan je zauzetu površinu vratiti u stanje u kakvom je bila prije izvođenja radova u roku od 3 dana. Ako korisnik to ne učini, dovođenje površine javne namjene u prvobitno stanje obaviti će nadležan upravni odjel za poslove komunalnog gospodarstva o trošku korisnika javne površine.

# Članak 105.

1. Komunalni redar izvršiti će pregled korištenih javnih površina te ako ustanovi da su nastala oštećenja, naložit će pisanim putem korisniku javnih površina da u određenom roku o svom trošku dovede javnu površinu u prijašnje stanje.
2. Ukoliko korisnik ne postupi po nalogu iz st. 1. ovog članka, naložena radnja provest će se putem treće osobe, a na teret korisnika.

# Članak 106.

(1)Prigodom izvođenja radova iz članka 99. ove Odluke i izvođenja ostalih građevinskih radova korisnik javne površine je dužan poduzimati mjere sprječavanja onečišćavanja javnih površina:

* čistiti javne površine oko gradilišta od svih vrsta građevnih i drugih materijala, blata i slično te taloženja koja su na javnim površinama posljedica izvođenja radova iz stavka 1. ovog članka,
* polijevati trošni materijal za vrijeme rušenja građevinskih objekata kako bi se spriječilo stvaranje blata i prašine,
* spriječiti onečišćenje sustava za oborinsku odvodnju,
* na pravilan način postaviti skelu ili ogradu (bez bušenja ili fiksiranja u javnu površinu)
* deponirati građevni materijal u okviru gradilišta tako da se ne ometa promet i slobodno otjecanje vode te da se materijal ne raznosi po javnim površinama.

#  Članak 107.

1. Korisnik javne površine koji obavlja čišćenje javnih površina dužan je istu čistiti na način da ne diže prašinu, skupljeni otpad odmah odložiti u spremnike za otpad i propisno zbrinuti.
2. Zabranjeno je otpadni građevinski materijal sa gradilišta stavljati u ili uz kante i koševe za otpad ili bilo gdje na javnoj površini niti deponirati na privatnim nekretninama već ga je dužan zbrinuti putem ovlaštenog pružatelja usluga.

# Prekopavanje javnih površina

#  Članak 108.

1. Javna površina može se prekopavati radi izvođenja radova popravaka, prilaganja ili ugradnje komunalnih i drugih instalacija i uređaja te radi priključenja na te instalacije i uređaje.
2. Rješenjem za prekopavanje javne površine za radove iz st. 1. ovog članka donosi, na zahtjev izvođača ili investitora radova, upravni odjel nadležan za poslove komunalnog gospodarstva.
3. Rješenjem iz st. 2. ovog članka odrediti će se uvjeti i način prekopa javne površine, mjere sigurnosti, rokovi i vrijeme radova, razlozi za ukidanje odobrenja.
4. Rješenjem iz st. 2. ovog članka ukinuti će se u slučaju da se utvrdi da se investitor ili izvođač ne pridržavaju propisanih uvjeta sukladno izdanom odobrenju.

#  Članak 109.

1. Vrijeme prekopavanja utvrđuje se, u pravilu, u vremenu u kojem će izvođenje radova u što manjoj mjeri otežavati odvijanje i protočnost prometa te odvijanje javnih manifestacija.
2. Za vrijeme privremene zabrane izvođenja radova, što se utvrđuje posebnom odlukom, nije moguće odobriti prekopavanje javnih površina, osim u izuzetnim situacijama radi zaštite imovine i ljudi te izvođenja radova općeg interesa.

#  Članak 110.

1. Radi ishođenja odobrenja/rješenja iz čl. 108. ove Odluke investitor ili izvođač dužan je podnijeti zahtjev, uz koji dostavlja i odgovarajuću dokumentaciju;
* dokaz o prijavi početka gradnje nadležnom odjelu za izdavanje akata za gradnju ukoliko se radi o radovima za koje je potreban akt za gradnju ili izjavu kojom investitor odnosno izvođač izjavljuje da će izvoditi radove za koje nije potreban akt za gradnju,
* projekt privremene regulacije prometovanja za vrijeme izvođenja radova (izrađen od ovlaštenog projektanta),
* situacija prekopa – trasa planiranog zahvata na kopiji plana,
* podatke o ugovornim izvođačima radova i nadzoru,
* izvadak iz zemljišnih knjiga za objekt na kojem se vrše radovi (e-izvadak),
* opis namjeravanog zahvata ili ovjereni troškovnik sa opisom planiranih radova,
* sklopljen ugovor o zbrinjavanju otpada sa ovlaštenim pružateljem usluga,
* suglasnosti i uvjete vlasnika infrastrukture za prekop u slučaju da se radi o zahtjevima za koje nije potreban akt za gradnju (HEP-a, T-HT-a, Albanež d.o.o., Plinare d.o.o. Pula, Istarskog vodovoda d.o.o. i dr.),
* suglasnost i uvjete osobe kojoj je povjereno održavanje javne zelene površine ukoliko se iste prekopavaju
* suglasnost Upravnog odjela za prostorno planiranje i zaštitu okoliša za građenje i radove na površinama koje se nalaze na području povijesne jezgre i u zbijeni dijelovima naselja.
* prometne dozvole ukoliko se radi o radovima na području pješačkih zona,
* polica osiguranja gradilišta prema trećim osobama,
* bjanko zadužnica na iznos od najmanje 10.000,00 kuna sa rokom važenja dvije godine od dana započinjanja radova, kao jamstvo za uredno vraćanje javne površine u prvobitno zatečeno stanje i sanaciju eventualne štete ili potvrda da su uplaćena novčana sredstva za povrat površine u prijašnje stanje,
* ostalo od važnosti za izdavanje odobrenja propisano na službenim obrascima zahtjeva odnosno na traženje službene osobe koja vodi postupak.
1. Traženi dokazi iz prethodnog stavka mogu se dostaviti u preslici, a podnositelj zahtjeva dužan je na poziv Upravnog odjela nadležnog za poslove komunalnog gospodarstva dostaviti izvornike na uvid.

# Članak 111.

1. Pri izvođenju radova prekopa na javnoj površini mora se uspostaviti odgovarajuća privremena regulacija prometa na način koji osigurava sigurno odvijanje prometa i nesmetano izvođenje radova ili radnji.
2. Korisniku javne površine kojem je izdano odobrenje za prekop, postavlja, održava i uklanja prometne znakove za privremenu regulaciju prometa sukladno prometnom elaboratu.
3. Po završetku radova privremena regulacija prometa mora se odmah ukloniti.
4. Radovi prekopavanja na javnoj površini trebaju se planirati i izvoditi u vrijeme najmanjeg intenziteta korištenja površine.

# Članak 112.

1. Ovlaštena osoba za nadzor ili ovlašteni djelatnik vršit će pregled korištenih javnih površina te ako ustanovi da eventualna oštećenja nisu propisno sanirana, naložit će pisanim putem korisniku da u određenom roku o svom trošku dovede javnu površinu u prijašnje stanje.
2. Korisnik je dužan sanirati i eventualna naknadna oštećenja nastala na javnoj površini (ulegnuća i sl.) za koja se ustanovi da su nastala na mjestu prekopa javne površine u razdoblju od dvije (2) godine od dana dovršetka radova na javnoj površini.
3. Ukoliko korisnik ne postupi po nalogu iz st. 1. ovog članka, naložena radnja provest će se putem treće osobe na teret korisnika.

#  Članak 113.

(1)Prigodom izvođenja radova iz članka 108. ove Odluke i izvođenja ostalih građevinskih radova korisnik javne površine je dužan poduzimati mjere sprječavanja onečišćavanja javnih površina:

* čistiti javne površine oko gradilišta od svih vrsta građevnih i drugih materijala, blata i slično te taloženja koja su na javnim površinama posljedica izvođenja radova iz stavka 1. ovog članka,
* polijevati trošni materijal za vrijeme prekopavanja kako bi se spriječilo stvaranje prašine,
* spriječiti onečišćenje sustava za oborinsku odvodnju,
* organizirati pranje guma vozila na gradilištu radi sprječavanja prljanja javne površine,
* deponirati građevni materijal u okviru gradilišta tako da se ne ometa promet i slobodno otjecanje vode, te da se materijal ne raznosi po javnim površinama,
* osigurati privremeno prekrivanje i obilježavanje građevinskih jama i ulegnuća te ispupčenja većih od 5 cm.

#  Članak 114.

 (1)Iznimno od članka 108. ove Odluke, u osobito hitnim slučajevima a radi otklanjanja kvarova koji mogu izazvati znatnu imovinsku štetu i/ili neposrednu opasnost za život i zdravlje ljudi i imovine, radovi iz navedenog članka mogu se izvesti bez rješenja, uz obvezu investitora, odnosno izvođača radova da o tome odmah obavijesti nadležno upravno tijelo te dostavi dokaz da je zaključen ugovor sa pravnom osobom koja održava ceste a glede sanacije prekopa u što kraćem roku.

 (2)Zabranjeno je, u pravilu, na glavnim prometnim pravcima kao u užem dijelu naselja, prekopavanje ulica u razdoblju od 1. lipnja do 15. rujna, osim hitnih intervencija opisanih u prethodnom stavku.

**Članak 115.**

(1)Investitor, odnosno izvođač radova, odgovoran je za svaku štetu koja nastane trećim osobama zbog izvođenja građevinskih radova ili zbog radova prekopavanja javne površine.

# Iskrcaj i ukrcaj robe i materijala Članak 116.

1. Utovar i istovar robe i materijala mora se obavljati prvenstveno izvan javnih površina odnosno mora se koristit vlastito zemljište odnosno zemljište koje služi redovnoj uporabi nekretnine.
2. U opravdanim slučajevima, kao npr. radi nedostatka prostora ili kolnog prilaza i slično, istovar i utovar mogu se privremeno obaviti na javnim površinama, osim na mjestima na kojima je to zabranjeno.
3. Ako se iznimno roba mora istovarivati na javnu površinu, tada se mora složiti tako da ne ometa pješački i cestovni promet i mora se ukloniti odmah odnosno u najkraćem mogućem roku nakon istovara.
4. Iskrcaj i ukrcaj robe mora se odvijati brzo i bez zastoja, tako da se promet ne zaustavlja i ne ugrožava sigurnost prolaznika.
5. Pri iskrcaju i ukrcaju robe potrebno je ugasiti motor vozila, osim vozila kojima uređaji za iskrcaj i ukrcaj ne rade bez da je upaljen motor vozila.
6. Dostava robe u trgovačke i ugostiteljske objekte pri kojoj je potrebno dostavno vozilo zaustaviti na javnim površinama obavlja se isključivo do 9,00 sati.

# Članak 117.

1. Za istovar ogrjevnog materijala te za piljenje i cijepanje drva prvenstveno treba upotrebljavati vlastito dvorište ili zemljište.
2. U slučaju potrebe, dio javne površine može se privremeno upotrijebiti za istovar ogrjevnog materijala, na način da se ne ometa cestovni i pješački promet. Iskrcana drva moraju se složiti okomito na rub kolnika, na način da se ista ne ruše.
3. Ogrjevni materijal mora se ukloniti s javne površine odmah, a najkasnije do kraja dana, a upotrijebljena se površina mora odmah očistiti od piljevine i drugih otpadaka.
4. Cijepanje drva i drugog ogrjevnog materijala na javnim površinama nije dopušteno.
5. Za vrijeme privremene zabrane izvođenja radova, što se utvrđuje posebnom odlukom, zabranjeno je piljenje drva.
6. Općinsko vijeće može, u pojedinim dijelovima Općine ili u pojedinim ulicama potpuno zabraniti ili vremenski ograničiti obavljanje radova iz stavka 1. ovog članka.

# Članak 118.

1. Na javne površine ispred poslovnih prostora, prodavaonica i skladišta ne smije se odlagati ambalaža, otpad i slično.
2. Ispred zgrade i ograde, ili na zgradu i ogradu te javnu površinu ne smiju se postavljati ili ostavljati uređaji ili predmeti koji mogu ozlijediti prolaznike ili im nanijeti štetu.

# IV.KORIŠTENJE JAVNIH POVRŠINA

#  Članak 119.

Općina Medulin može rješenjem odobriti privremeno zauzimanje javnih površina za postavu pokretnih objekata koji mogu biti:

* tipski kiosci (do maksimalno 15 m2 tlocrtne površine),
* ugostiteljske terase (stolovi, stolice, klupe, ograde, suncobrani, tende, podloga, vitrine, vaze za cvijeće i sl. oprema),
* naprave za prodaju roba i/ili usluga (štand, klupa, pult, kolica i sl.),
* samostojeći reklamni panoi (samostojeći panoi do 12m2 i panoi na građevini do 12m2), reklamne tabele i ormarići, putokazi, reklamne ograde, totemi, i sl. oprema
* urbana oprema u općoj uporabi iz čl. 78. ove Odluke,
* privremeni montažni objekti i oprema (bina, šatora i sl.) za potrebe odvijanja različitih kulturnih, vjerskih, sportskih, turističkih i drugih manifestacija, promocija, snimanja, skupova, prezentacija, sajmova, ulične zabave i glazbe i sl.,
* ostali objekti za različite namjene sukladno zaključku Načelnika.

# Članak 120.

1. Postavljanjem pokretnih objekata ne smije se sprječavati ili otežavati korištenje zgrada ili drugih objekata i ugrožavati sigurnost prometa te uništavati javne zelene površine.
2. Smještaj pokretnih objekata mora odgovarati uvjetima o sigurnosti prometa i svojim položajem ne smije smanjivati preglednost i odvijanje prometa.

# Članak 121.

1. Pokretni objekti postavljaju se tako da svojim položajem i smještajem što bolje udovolje svrsi i namjeni za koju se postavljaju.
2. Pokretni objekti mogu se prema svojoj namjeni postavljati samo na onim mjestima na kojima se zbog toga neće stvarati suvišna buka, nečistoće ili ometati promet te na onim mjestima na kojima se neće umanjiti estetski i opći izgled toga mjesta.
3. Komunalni redar naložit će uklanjanje protupravno postavljenih pokretnih objekata na javnoj površini i dovođenje javne površine u prvobitno stanje sukladno odredbama ove Odluke.

# Članak 122.

(1) Pokretni objekti i njihov okoliš moraju se držati urednima i ispravnima.

# Članak 123.

1. Za postavljanje pokretnih objekata potrebno je odobrenje nadležnog tijela općinske uprave prema posebnoj odluci.
2. Uvjeti i način korištenja, postupak davanja javnih površina na korištenje, visina i plaćanje poreza, lokacije i drugi odnosi u vezi sa tim uređuju se posebnom odlukom o javnim površinama.
3. Zabranjeno je postavljanje pokretnih objekata na javne površine bez odobrenja nadležnog upravnog odjela za poslove komunalnog gospodarstva.

# Članak 124.

1. Za pokretnu prodaju (putem vozila, bicikla, iz ruku i dr.) kao i prodaju robe na štandovima i klupama izvan tržnica na malo, prodaju putem kioska, prodaju putem automata i prigodnu prodaju na površinama u vlasništvu pravne ili fizičke osobe koje imaju pristup s javno-prometne površine potrebno je odobrenje nadležnog upravnog odjela za poslove komunalnog gospodarstva.
2. Zabranjena je prodaja iz st.1. ovog članka ili izlaganje proizvoda na površinama i prostorima koje imaju pristup s javno-prometne površine bez odobrenja nadležnog tijela gradske uprave.

**Članak 125.**

1. Na svim javnim površinama, javnim parkiralištima, pomorskom dobru nije dopušteno kampiranje u vozilima, šatorima, kontejnerima, kamperima, prijenosnim kućicama i drugim sličnim sredstvima.
2. Komunalni redar narediti će vlasniku vozila iz stavka 1. ovog članka da u roku od 24 sata ukloni vozilo s javne površine.
3. Ako komunalni redar ne sazna tko je vlasnik vozila iz stavka 1. ovog članka ostaviti će na vozilu obavijest vlasniku da ga ukloni sa javne površine u roku od 24 sata.
4. Ako vlasnik vozila ne postupi po nalogu komunalnog redara vozilo će biti uklonjeno putem treće osobe na trošak vlasnika vozila.

# Članak 126.

1. Izvođenje vatrometa dopušteno je samo uz prethodno pisano odobrenje nadležne policijske uprave prema mjestu izvođenja, a sukladno pozitivnim propisima Zakonu o eksplozivnim tvarima i Pravilniku o izvođenju javnih vatrometa.
2. Za izvođenje vatrometa sa javnih površina, potrebno je ishoditi i prethodno pisano odobrenje Načelnika.

# Članak 127.

1. Građani imaju pravo na noćni mir u trajanju od 23:00 do 07:00 svakim radnim danom, a nedjeljom blagdanima i državnim praznicima od 23:00 do 08:00 te bez posebnih dozvola nadležnih tijela nije dopušteno obavljati radove, djelatnosti i druge aktivnosti koje ometaju pravo građana na noćni mir, odnosno koje u boravišnim prostorima ljudi uzrokuju različite štetne ili neugodne imisije (buka, smrad, osvjetljenje i sl.).
2. Izvođenje glazbe na javnim površinama odnosno uporaba elektro akustičnih uređaja za emitiranje govora i glazbe te eventualno prekoračenje dopuštenih razina buke može se povremeno odobravati sukladno odredbama važećih propisa kojima se propisuje zaštita od buke te sukladno općim aktima Općine.

# Članak 128.

Nadzor nad provedbom zaštite od imisija iz čl. 126. ove Odluke provodi komunalno redarstvo odnosno nadležna inspekcijska tijela.

# V.UKLANJANJE ODBAČENOG OTPADA

**Članak 129.**

1. Pod komunalnim otpadom u smislu ove Odluke smatra se miješani komunalni otpad, biorazgradivi komunalni otpad, krupni otpad koji nastaje u kućanstvu (kućanski aparati, pokućstvo, sanitarni uređaji i sl.)
2. Na području Općine Medulin javnu uslugu prikupljanja otpada pruža komunalno poduzeće kojeg je osnivač Općina sukladno zakonu kojim se uređuje gospodarenje komunalnim otpadom, Odlukom Općine Medulin kojom se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih sa javnom uslugom na području Općine Medulin te općem aktu Općine o povjeravanju obavljanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Općine Medulin.
3. Miješani komunalni otpad je otpad iz kućanstva i otpad iz trgovina, industrije i ustanova koji je po svojstvima sličan otpadu iz kućanstva iz kojeg posebnim postupkom nisu izdvojeni pojedini materijali (kao što je papir, staklo, plastika i dr.).
4. Biorazgradivi komunalni otpad je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva a koji u svom sastavu sadrži biološki razgradivi otpad.
5. Krupni (glomazni) komunalni otpad je predmet ili tvar koju je zbog zapremine i/ili mase neprikladno prikupljati u sklopu usluge prikupljanja miješanog komunalnog otpada.
6. Građevni otpad je otpad nastao prilikom gradnje građevina, rekonstrukcije, uklanjanja i održavanja postojećih građevina, te otpad nastao od iskopanog materijala.
7. Opasni otpad je otpad koji je po sastavu i svojstvima određen Zakonom o održivom gospodarenju otpadom kao opasni otpad.
8. Otpad je svaka tvar ili predmet koji posjednik odbacuje, namjerava ili mora odbaciti.
9. Otpadom se smatra i svaki predmet i tvar čije su sakupljanje, prijevoz i obrada nužni u svrhu zaštite javnog interesa.

# Članak 130.

1. Korisnik javne usluge prikupljanja komunalnog otpada (dalje: korisnik) je pravna ili fizička osoba koja je vlasnik nekretnine, odnosno posebnog dijela nekretnine i korisnik nekretnine odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na korisnika i o tome obavijestio trgovačko društvo koje obavlja uslugu prikupljanja otpada.
2. Korisnik je obvezan:
* koristiti javnu uslugu prikupljanja komunalnog otpada i predati komunalni otpad trgovačkom društvu koje obavlja uslugu prikupljanja otpada na području na kojem se nalazi nekretnina korisnika,
* osigurati o svom trošku propisni smještaj spremnika za komunalni otpad,
* odlagati komunalni otpad isključivo u odgovarajuće spremnike za otpad na za to predviđena mjesta, sukladno vrsti otpada i namjeni spremnika, poštujući pri tome pravila o odvojenom prikupljanju različitih vrste komunalnog otpada iz Odluke Općine kojom se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih sa javnom uslugom na području Općine Medulin,
* iz komunalnog otpada izdvojiti papir, staklo, plastiku, metal i drugi korisni otpad (u daljnjem tekstu: reciklabilni otpad),
* predavati reciklabilni otpad, problematični otpad i krupni (glomazni) otpad odvojeno od ostalog komunalnog otpada te u svemu postupati s komunalnim otpadom na način određen zakonom kojim se uređuje održivo gospodarenje otpadom, podzakonskim aktom kojim se uređuje gospodarenje otpadom i općim aktom Općine kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Općine te ovom Odlukom,
* Pažljivo puniti posude za komunalni otpad tako da se otpad ne rasipa po njima ili oko njih.
* Ne pretrpavati posude za komunalni otpad otpadom na način da se time otežava zatvaranje posude.
1. Korisnicima je zabranjeno:

3.1. odlagati otpad izvan posuda za komunalni otpad,

3.2. odlagati komunalni otpada u posude za komunalni otpad koje su u tuđem vlasništvu,

3.3. odlagati glomaznog otpada na javnu površinu bez prethodnog dogovora sa davateljem usluge.

**Članak 131.**

1. Trgovačko društvo koje obavlja javnu uslugu prikupljanja komunalnog otpada obvezno je:
* pružati javnu uslugu prikupljanja komunalnog otpada u skladu sa utvrđenim rasporedom te primjenjivim standardima propisanim za obavljanje djelatnosti,
* upoznati korisnike sa programom odvoza otpada,
* osigurati korisniku odgovarajući spremnik za komunalni otpad (u daljnjem tekstu spremnik),
* održavati posude za komunalni otpad na način da moraju imati ispravne poklopce te su radnici koji sakupljaju i odvoze komunalni otpad nakon utovara dužni posudu vratiti na mjesto sa kojega su je uzeli,
* označiti spremnik oznakom,
* preuzeti sadržaj spremnika od korisnika,
* redovito odvoziti komunalni otpad na način utvrđen programom odvoza otpada,
* odgovarati za sigurnost, redovitost, kvalitetu javne usluge prikupljanja komunalnog otpada,
* prilikom pružanja javne usluge prikupljanja komunalnog otpada poduzimati mjere zaštite površina javne namjene, higijenske i sanitarne mjere te pridržavati se propisa o održivom gospodarenju otpadom i zaštiti okoliša te u svemu postupati s komunalnim otpadom u skladu sa zakonom kojim se uređuje održivo gospodarenje otpadom, podzakonskim aktom kojim se uređuje gospodarenje komunalnim otpadom te općim aktom Općine kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Općine te ovom Odlukom.

**Članak 132.**

1. Spremnici se moraju postaviti i označiti u svemu sukladno Odluci Općine Medulin kojom se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga poveznih sa javnom uslugom na području Općine Medulin.
2. Mjesto za postavljanje spremnika na površini javne namjene određuje upravni odjel nadležan za poslove prostornog uređenja. Mjesto na kojem se postavlja spremnik na površini javne namjene mora se označiti bojom ili na drugi način označiti.
3. Spremnici na površini javne namjene moraju se smjestiti tako da ne ugrožavaju sigurnost prometa, da su na strminama osigurani od pomicanja i da su dostupni specijalnom vozilu za odvoz otpada.
4. U spremnike za miješani komunalni otpad zabranjeno je odlagati otpadni papir, metal, plastiku, staklo, tekstil, problematični otpad, krupni (glomazni) otpad i zeleni otpad.
5. U spremnike za miješani komunalni otpad zabranjeno je odlagati opasan i tehnološki otpad, otpadni građevinski materijal, otpad iz klaonica, ugostiteljskih objekata, mesnica, ribarnica, leševe životinja, akumulatore, autogume, električne baterije, granje, otpad iz vrta, žar te tekuće i polu tekuće tvari.
6. Korisniku koji je pravna ili fizička osoba – obrtniku zabranjeno je odlagati ambalažni otpad u i pored spremnika.
7. Nije dozvoljeno odlagati otpad izvan spremnika ili u količinama koje premašuju volumen dodijeljenog spremnika.
8. Zabranjeno je oštećivati spremnike, po njima crtati i/ili pisati te ih premještati s obilježenog mjesta.
9. Nije dozvoljeno parkiranje vozila na način da se onemogućuje pristup specijalnom vozilu za odvoz otpada ili onemogućuje odvoz otpada na drugi način.

**Članak 133.**

(1)Vlasnici zgrada, stanova i poslovnih prostorija, najmoprimci, zakupci i drugi korisnici stambenih i poslovnih prostorija na cijelom području Općine Medulin obavezni su koristiti usluge sakupljanja komunalnog otpada na način i pod uvjetima određenim posebnom odlukom te odredbama ove Odluke.

# Članak 134.

(1)Sprječavanje odbacivanja otpada na način suprotan odredbama ove Odluke i posebnoj odluci koja se donosi na temelju zakona kojim se regulira skupljanje otpada, obavlja komunalni redar poduzimanjem;

* mjera za sprječavanje nepropisnog odbacivanja otpada i
* mjera za uklanjanje otpada odbačenog u okoliš što uključuje i uklanjanje naplavljenog morskog otpada.

# Članak 135.

1. Radi sprječavanja nepropisnog odbacivanja otpada Upravni odjel nadležan za poslove komunalnog gospodarstva i komunalni redari dužni su zaprimati prijave o nepropisno odbačenom otpadu te po svakoj prijavi izvršiti očevid i poduzimati mjere u skladu s ovom Odlukom.
2. O svakoj prijavi ili slučaju evidentiranja nepropisno odbačenog otpada od strane komunalnog redara mora se voditi evidencija.
3. Komunalni redari dužni su vršiti redoviti godišnji nadzor na području Općine radi utvrđivanja postojanja nepropisno odbačenog otpada, a posebno lokacija na kojima je u ranijim razdobljima evidentirano postojanje nepropisno odbačenog otpada.
4. Na lokacijama na kojima se utvrdi da se učestalo nepropisno odbacuje otpad, mogu se postaviti znakovi upozorenja o zabrani odbacivanja otpada ili video nadzor.

# Članak 136.

1. Radi uklanjanja otpada odbačenog u okoliš što uključuje i uklanjanje naplavljenog morskog otpada komunalni redar rješenjem naređuje uklanjanje otpada vlasniku nekretnine na kojoj je nepropisno odložen otpad ili posjedniku nekretnine ako vlasnik nekretnine nije poznat ili osobi koja sukladno posebnom propisu upravlja određenim područjem (dobrom), ako je otpad odložen na tom području (dobru) ili osobi koju je zatekao da odbacuje otpad izvan lokacije gospodarenja otpadom.
2. Rješenjem iz prethodnog stavka ovoga članka određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada u najkraćem mogućem roku koji ne može biti duži od 6 mjeseca od dana zaprimanja rješenja.
3. Protiv rješenja iz stavka 2. ovoga članka može se izjaviti žalba nadležnom upravnom tijelu.
4. Istekom roka određenog rješenjem iz stavka 3. ovoga članka komunalni redar utvrđuje ispunjavanje obveze određene rješenjem. Ako komunalni redar utvrdi da obveza određena rješenjem iz stavka 2. ovoga članka nije izvršena, Općina je dužna osigurati uklanjanje tog otpada predajom ovlaštenoj osobi za gospodarenje tom vrstom otpada.

# Članak 137.

(1)Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, odnosno osoba koja, sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u vezi odbačenog otpada, komunalni redar ovlašten je zatražiti nalog suda i asistenciju djelatnika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

# Članak 138.

(2)Općina ima pravo na naknadu troška uklanjanja otpada iz čl. 114. ove Oduke od vlasnika, odnosno posjednika nekretnine, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio.

# Članak 139.

(3)Kriteriji i način pružanja javne usluge prikupljanja miješanog komunalnog otpada, biorazgradivog komunalnog otpada i odvojenog prikupljanja otpadnog papira, metala, stakla, plastike i tekstila te krupnog (glomaznog) komunalnog otpada propisuje se posebnom odlukom.

#  VI. DRŽANJE ŽIVOTINJA

#  Članak 140.

1. Na području Općine Medulin zabranjeno je držanje divljih životinja.
2. Uvjeti i način držanja kućnih ljubimaca i drugih životinja, način kontrole njihova razmnožavanja, uvjeti i način držanja vezanih pasa i ostalih životinja te način postupanja s napuštenim i izgubljenim životinjama propisuje se posebnom odlukom.

 **Članak 141.**

(1)Vlasnici kućnih ljubimaca (mačaka, pasa i drugih životinja) dužni su očistiti javnu površinu za slučaj da su je njihove životinje onečistile.

#  VII.UKLANJANJE PROTUPRAVNO POSTAVLJENIH PREDMETA

#  Članak 142.

1. Predmeti koji su na javnoj površini te na zemljištu i objektima uz javne površine postavljeni suprotno odredbama ove odluke smatraju se protupravno postavljenim predmetima.
2. Komunalni redar rješenjem će naložiti uklanjanje predmeta iz prethodnog stavka ovoga članka.
3. Ako vlasnik ili korisnik predmeta iste ne ukloni u roku određenom rješenjem, komunalni redar organizirat će uklanjanje predmeta na trošak vlasnika odnosno korisnika te ga pohraniti u javno skladište ili na drugo za to određeno mjesto.
4. Vlasnik ili korisnik može preuzeti uklonjeni predmet u roku od 30 dana od dana uklanjanja predmeta, uz uvjet da je prethodno podmirio sve troškove koji su nastali zbog uklanjanja predmeta (uklanjanje, prijevoz, skladištenje i sl.) kao i izdanu kaznu.
5. Visina troškova određuje se na temelju cjenika ili računa treće osobe.
6. Ako uklonjeni predmet vlasnik ne preuzme u roku iz prethodnog stavka, smatrat će se da je vlasnik odnosno korisnik odbacio takav predmet.
7. Ovisno o predmetu i procijenjenoj vrijednosti odbačenog predmeta iz prethodnog stavka, izvršit će se prodaja ili odvoz i zbrinjavanje predmeta kao otpada.

**Članak 143.**

1. Napušteno vozilo je svako vozilo ili priključno vozilo bez važećih registarskih oznaka, koje je ostavljeno na javnoj površini.
2. Tehnički neispravna vozila ili priključna vozila (oštećena u prometnim nezgodama i sl.), plovila te razni uređaji i njihovi dijelovi ne smiju se ostavljati na javnim površinama.
3. Komunalni redar rješenjem će naložiti uklanjanje vozila, plovila te predmeta iz stavka 1. i 2. ovog članka.
4. Ako vlasnik ili korisnik vozila isto ne ukloni u roku određenom rješenjem,

komunalni redar organizirat će uklanjanje vozila na trošak vlasnika odnosno korisnika te ga pohraniti u javno skladište ili na za to drugo određeno mjesto.

1. Vlasnik ili korisnik može preuzeti uklonjeno vozilo, plovilo ili predmet u roku od 30 dana od dana uklanjanja vozila, uz uvjet da je prethodno podmirio sve troškove koji su nastali zbog uklanjanja vozila (uklanjanje, prijevoz, skladištenje i sl.) kao i izdanu kaznu.
2. Visina troškova određuje se na temelju cjenika ili računa treće osobe.
3. Ako uklonjeno vozilo vlasnik ne preuzme u roku iz prethodnog stavka, smatrat će se da je vlasnik odnosno korisnik odbacio takvo vozilo te će isto smatrati otpadnim vozilom.
4. Sa otpadnim vozilom postupati će se sukladno propisima kojima je regulirano zbrinjavanje otpadnih vozila te će se isto predati ovlaštenom sakupljaču.

# Članak 144.

1. U slučaju potrebe hitnog oslobađanja javne i druge površine od protupravno postavljenih ili ostavljenih predmeta, pokretnina ili vozila koja predstavljaju neposrednu opasnost za život i zdravlje ljudi, sprječavaju sigurno odvijanje prometa, onemogućavaju održavanje određene manifestacije ili onemogućuju nesmetano korištenje javne površine i sl., komunalni redar može usmeno naložiti da se takvi predmeti, odnosno vozilo odmah uklone s javne površine.
2. Ukoliko vlasnik ili korisnik predmeta ili vozila, ne postupi po nalogu, komunalni redar će odmah putem ovlaštene pravne ili fizičke osobe ukloniti protupravno postavljene ili ostavljene predmete i vozila.
3. Po završetku uklanjanja predmeta ili vozila, komunalni redar o svemu će sastaviti zapisnik i pisanim podneskom obavijestiti vlasnika ili korisnika o izvršenom postupku.
4. Vlasnik ili korisnik može preuzeti uklonjeni predmet ili vozilo u roku od 30 dana od dana uklanjanja predmeta ili vozila, uz uvjet da je prethodno podmirio sve troškove koji su nastali zbog uklanjanja predmeta (uklanjanje, prijevoz, skladištenje i sl.) kao i izdanu kaznu.
5. Visina troškova određuje se na temelju cjenika ili računa treće osobe.
6. Ako uklonjeni predmet ili vozilo vlasnik odnosno korisnik ne preuzme u roku iz prethodnog stavka, smatrati će se da je vlasnik odnosno korisnik odbacio takav predmet, te će se sa istim postupati odgovarajućom primjenom odredaba čl. 123. i 124. ove Odluke.

# Članak 145.

Ukoliko prilikom uklanjanja predmeta i vozila iz članaka 123., 124. i 125. ove Odluke, nije moguće utvrditi vlasnika odnosno korisnika, postupak uklanjanja provesti će se prema nepoznatom počinitelju uz objavu upravnih akata i obavijesti na oglasnoj ploči Općine Medulin.

# NADZOR NAD GRAĐENJEM

#  Članak 146.

(1)Sprječavanje gradnje protivno odredbama ove Odluke i odredbama Zakona o gradnji

vrši komunalni redar poduzimanjem mjera za sprječavanje bespravne gradnje i mjera za obustavljanje, usklađenje i uklanjanje gradnje.

# Članak 147.

1. Radi sprječavanja bespravne gradnje Upravni odjel nadležan za poslove komunalnog gospodarstva te komunalni redari dužni su zaprimati obavijesti o bespravnoj gradnji.

 (2)Po svakoj prijavi komunalni redari dužni su izvršiti očevid i poduzimati mjere u skladu s ovom Odlukom i posebnim zakonom.

 (3)Komunalni redari dužni su vršiti redoviti godišnji nadzor na području Općine Medulin radi utvrđivanja postojanja bespravne gradnje.

# Članak 148.

1. U provedbi nadzora nad građenjem, komunalni redar ima pravo i obvezu u skladu sa važećim Zakonom o građevinskoj inspekciji narediti poduzimanje propisanih mjera.

# IX.UKLANJANJE SNIJEGA, LEDA I NAPLAVINA

#  Članak 149.

1. Uklanjanje snijega i leda sa površina javne namjene obavlja trgovačko društvo u čijoj su nadležnosti poslovi održavanja te površine javne namjene, izuzev površina javne namjene za koje je ovom Odlukom drugačije određeno. Snijeg se s površine javne namjene počinje uklanjati kada napadne 5 cm a ako pada duže vrijeme mora se uklanjati više puta. Led se s površine javne namjene uklanja čim nastane.
2. Naplavine uzrokovane morskom plimom dužni su očistiti koncesionari obale odnosno plaže.
3. Vlasnici i korisnici stanova, stambenih i poslovnih prostora dužni su očistiti snijeg i led s pločnika i prolaza u stan, stambeni i poslovni prostor te u slučaju poledice posipavati zaleđene površine solju ili pijeskom i drugim odgovarajućim materijalom, tako da je pristup uvijek moguć i siguran.
4. Alat za čišćenje dužni su osigurati suvlasnici stambene zgrade, vlasnici individualnih stambenih zgrada i poslovnih prostora.

# Članak 150.

1. Pravna ili fizička osoba ovlaštena za poslove nadziranja i održavanja prometnica u slučaju nastupanja zimskih uvjeta u prometu dužna je čistiti snijeg i led sa prometnica i ostalih javnih površina, prema posebnom programu rada zimske službe koji se propisuje zasebnim aktom.
2. U slučaju veće opasnosti od snijega i leda na zelenim površinama poduzeće kome su povjerene na uređenje i održavanje zelene površine dužno je poduzeti mjere za zaštitu zelenih površina.
3. Pravne i fizičke osobe kojima je povjerena djelatnost održavanja prometnica, dužne su osigurati da se materijal kojim je posipana javna prometna površina, ukloni u roku od pet (5) dana po otapanju snijega i leda.

# Članak 151.

1. O uklanjanju snijega i leda s postaja, zatvorenih i otvorenih parkirališta, tržnica na malo i sl. prostora skrbi pravna osoba koja tim površinama upravlja ili se njima koristi.
2. O uklanjanju snijega i leda s javnih površina neposredno uz kioske i ostale pokretne naprave (štandovi i sl.) skrbe vlasnici ili njihovi korisnici.

**Članak 152.**

1. Pravna ili fizička osoba koja obavlja uklanjanje snijega i leda s površine javne namjene dužna je osigurati da se materijal kojim je posipana površina javne namjene ukloni u roku od 8 dana od dana otapanja snijega ili leda.

# NADZOR I MJERE ZA PROVOĐENJE KOMUNALNOG REDA

# Članak 153.

1. Nadzor nad provedbom odredaba ove Odluke provodi Upravni odjel nadležan za poslove komunalnog gospodarstva i komunalni redari.
2. Poslove komunalnog redarstva obavljaju komunalni redari sukladno Zakonu kojim se uređuje komunalno gospodarstvo, drugim propisima i ovoj Odluci.
3. Komunalni redari u obavljanju službene dužnosti nose službenu odoru te imaju službene iskaznice komunalnog

# Članak 154.

1. U provođenju nadzora nad provedbom odredaba ove Odluke komunalni redar je ovlašten:
* izdati usmenu ili pisanu opomenu ili upozorenje fizičkim i pravnim osobama u svrhu održavanja komunalnog reda,
* rješenjem narediti fizičkim i pravnim osobama radnje u svrhu održavanja komunalnog reda (narediti otklanjanje nedostataka na urbanoj opremi, narediti uklanjanje protupravno postavljenih ili ostavljenih predmeta na javnoj površini, zabraniti obavljanje radova, zabraniti uporabu uređaja, objekata ili naprava koje imaju nedostatke sve dok se oni ne otklone, te narediti vraćanje javnih površina i objekata u prvobitno stanje i sl.),
* izdati obavezni prekršajni nalog, izreći i naplatiti novčanu kaznu,
* izdati nalog o uklanjanju protupravno postavljenih ili ostavljenih predmeta na javnoj površini protivno namjeni javne površine u slučajevima kada postoji neposredna opasnost za život i zdravlje ljudi,
* zatražiti i pregledati isprave (osobna iskaznica, putovnica i sl.), na temelju kojih može utvrditi identitet stranke, kao i drugih osoba nazočnih nadzoru,
* ući na građevnu česticu, odnosno pripadajuće zemljište zgrade ili druge građevine, gradilište, privremeno gradilište, šumska, poljoprivredna i druga zemljišta, bez obzira na njihovu namjenu te ih pregledati,
* uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih nadzoru,
* zatražiti pisanim putem od stranke točne i potpune podatke i dokumentaciju potrebnu u nadzoru,
* prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.),
* obavljati i druge radnje u svrhu provedbe nadzora.
1. Protiv rješenja iz stavka 1. alineje 2. ovog članka može se izjaviti žalba upravnom tijelu županije nadležnom za poslove komunalnog gospodarstva.
2. Žalba iz stavka 2. ovog članka ne odgađa izvršenje rješenja.
3. Rješenja kojima se fizičkim ili pravnim osobama naređuju radnje sukladno ovoj Odluci, donose se u upravnom postupku.

# Članak 155.

(1)Fizičke i pravne osobe dužne su komunalnom redaru u provedbi njegovih ovlasti, omogućiti nesmetano obavljanje nadzora te ako to zahtijeva priroda posla, omogućiti pristup u prostorije, objekte, zemljišta, naprave, uređaje i stvari odnosno omogućiti pregled isprave (osobne iskaznice, putovnice, izvoda iz sudskog registra i sl. na temelju kojih se može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora) te pružiti ostale informacije usmeno ili na zapisnik kojima raspolažu u svezi predmeta uredovanja.

# Članak 156.

1. Svu stvarnu štetu učinjenu na javnoj površini, komunalnim objektima, uređajima i opremi, građevinama i zemljištu u vlasništvu Općine Medulin do koje je došlo zbog nepridržavanja ove Odluke ili na način koji nije obuhvaćen ovom Odlukom počinitelj je dužan nadoknaditi.
2. Ukoliko počinitelj štete ne plati naknadu za počinjenu štetu u roku danom pisanim pozivom na plaćanje, Upravni odjel nadležan za poslove komunalnog gospodarstva je dužan pokrenuti odgovarajući postupak za naknadu odnosno naplatu štete.
3. Naknada štete može biti stvarna (prema procjeni ovlaštenog vještaka), prema cjeniku koji na prijedlog fizičke ili pravne osobe koja obavlja određenu komunalnu djelatnost i Upravnog odjela nadležnog za poslove komunalnog gospodarstva utvrđuje Načelnik ili prema tržišnoj ponudi.
4. Ukoliko počinitelj ne prihvati nadoknadnu štete u visini cjenika ili tržišne ponude prema prethodnom stavku, dužan je o vlastitom trošku angažirati ovlaštenog stručnog vještaka za izradu procjene štete.

# Članak 157.

1. Kada komunalni redar u obavljanju posla uoči situaciju u kojoj nije ovlašten postupati, promptno će obavijestiti nadležne inspekcije ili druga ovlaštena javno-pravna tijela, o saznanjima koja ima.
2. Kada komunalni redar u obavljanju posla odnosno prilikom nadzora ili izvršenja rješenja naiđe na otpor ili se isti osnovano očekuje, može zatražiti pomoć policije.

# PREKRŠAJNE ODREDBE